text:
Essuula 4
1 Naye Omwoyo ayogera lwatu nti mu nnaku ez'oluvannyuma walibaawo abaliva mu kukkiriza, nga bawulira emyoyo egikyamya n'okuyigiriza kwa basetaani,
2 olw'obunnanfuusi bw'abalimba, nga bookebwa emyoyo gyabwe nga n'ekyuma ekyokya,
3 nga bawera okufumbiriganwanga era nga balagira okulekanga ebiriibwa, Katonda bye yatonda biriirwenga mu kwebaza abakkiriza ne bategeerera ddala amazima.
4 Kubanga buli kitonde kya Katonda kirungi, so siwali kya kusuula bwe kitoolebwa n'okwebaza:
5 kubanga kitukuzibwa na kigambo kya Katonda n'okusaba.
6 Bw'onojjukizanga ab'oluganda ebyo, onoobaaga muweereza mulungi owa Kristo Yesu, ng'okulira mu bigambo eby'okukkiriza n'eby'okuyigiriza okulungi kwe wagoberera:
7 naye enfumo ezitali za ddiini ez'obusirusiru z'oba olekanga. Weemanyiizenga okutya Katonda:
8 kubanga okwemanyiiza kw'omubiri kugasa akaseera katono; naye okutya Katonda kugasa mu byonna, kubanga kulina okusuubiza kw'obulamu obwa kaakano n'obw'obugenda okujja.
9 Ekigambo ekyo kyesigwa era ekisaanira okukkirizibwa kwonna.
10 Kubanga kyetuva tutegana ne tufuba, kubanga twasuubira Katonda omulamu, Omulokozi w'abantu bonna, okusinga w'abakkiriza,
11 Lagiranga ebyo obiyigirizenga,
12 Omuntu yenna takunyoomanga lwa buvubuka bwo; naye beeranga kya kulabirako eri abo abakkiriza mu kwogeranga, mu kutambulanga: mu kwagalanga, mu kukkirizanga, mu kubanga omulongoofu.
13 Okutuusa lwe ndijja, nyiikiranga mu kusoma, n'okubuuliriranga, n'okuyigirizanga.
14 Tolekanga kirabo ekiri mu ggwe, kye waweebwa olw'obunnabbi awamu n'okuteekebwako emikono gy'abakadde.
15 Ebyo obiroweozenga, obeerenga mu ebyo; okuyitirira kwo kulabikenga eri bonna.
16 Weekuumenga wekka n'okuyigiriza kwo. Nyiikiriranga mu ebyo; kubanga bw'okola bw'otyo, olyerokola wekka era n'abo abakuwulira.


c: text/html

text:
Koseya
Chapter 7
1 Bwe njagala okuwonya Isiraeri, obutali butuukirivu bwa Efulayimu ne bulyoka bulabika, n'obubi bwa Samaliya; kubanga bakola eby'obulimba: n'omubbi ayingira munda, n'ekibiina eky'abatemu banyagira e bweru.
2 So tebalowooza mu mitima gyabwe nga nze njijukira obubi bwabwe bwonna: kaakano ebikolwa byabwe bo bibazingizizza; biri mu maaso gange.
3 Basanyusa kabaka n'obubi bwabwe, n'abakungu n'eby'obulimba byabwe.
4 Bonna benzi; baliŋŋanga akabiga akakumibwa omwoki w'emigaati; alekera awo okuseesa omuliro ng'amaze okugoya obutta okutuusa lwe bunaamala okuzimbulukuka.
5 Ku lunaku lwa kabaka waffe abakungu beerwaza n'eddalu ery'omwenge: yagolola omukono gwe wamu n'abanyoomi.
6 Kubanga bategese omutima gwabwe ng'akabiga, nga bateega: obusungu bwabwe bwebaka ne bukeesa obudde; enkya bwaka ng'omuliro ogwaka.
7 Bonna babugumye ng'akabiga, ne balya abalamuzi baabwe; bakabaka baabwe bonna bagudde: tewali ku bo ankaabira.
8 Efulayimu yeetabula mu mawanga; Efulayimu mugaati ogutakyusibwa.
9 Bannaggwanga balidde amaanyi ge, so tamanyi: weewaawo, atobese envi, so tamanyi.
10 mu maaso ge: era naye tebaddanga eri Mukama Katonda waabwe so tebamunoonyanga, ebyo byonna newakubadde nga bimaze okubaawo.
11 Era Efulayimu aliŋŋanga ejjiba essirusiru eritalina magezi: bakaabira Misiri, bagenda eri Obwasuli.
12 Bwe baligenda, ndibasuulira ekitimba kyange; ndibassa wansi ng'ennyonyi ez'omu bbanga: ndibakangavvula ng'ekkuŋŋaaniro lyabwe bwe baawuliranga.
13 Zibasanze kubanga bawabye okunvaako; okuzikirira kubatuukeko! kubanga bansobezza: newakubadde nga njagala okubanunula, era naye banjogeddeko eby'obulimba.
14 So tebankaabidde n'omutima gwabwe, naye bawowogganira ku bitanda byabwe: bakuŋŋaanira eŋŋaano n'omwenge, banjeemera.
15 Newakubadde nga nayigiriza ne nnyweza emikono gyabwe, era naye banteesezzaako obubi.
16 Bakomawo naye si eri oyo ali waggulu; bali ng'omutego ogulimba: abakungu baabwe baligwa n'ekitala olw'okulaluka kw'olulimi lwabwe: kuno kwe kuliba okusekererwa kwabwe mu nsi y'e Misiri.

robotstxt: allowed

filter: keep


text:
Matayo
Chapter 2
1 Awo Yesu bwe yazaalibwa mu Besirekemu eky'e Buyudaaya ku mirembe gya Kerode kabaka, laba, abagezigezi abaava ebuvanjuba ne bajja e Yerusaalemi,
2 nga bagamba nti Ali ludda wa oyo eyazaalibwa Kabaka w'Abayudaaya? Kubanga twalaba emmunyeenye ebuvanjuba, ne tujja okumusinza.
3 Kerode kabaka bwe yawulira ne yeeraliikirira, era n'ab'e Yerusaalemi bonna.
4 N'akuŋŋanya bakabona abakulu bonna, n'abawandiisi ab'abantu, n'ababuuza nti Kristo alizaalibwa wa?
5 Nabo ne bamugamba nti Mu Besirekemu eky'e Buyudaaya: kubanga bwe kyawandiikibwa nnabbi bwe kityo nti
6 Naawe Besirekemu, ensi ya Yuda, Toli mutono mu balangira ba Yuda: Kubanga afuga aliva mu ggwe, Alirunda abantu bange Isiraeri.
7 Awo Kerode n'ayita abagezigezi kyama, n'ababuuliriza nnyo ebiro emmunyeenye bye yaakamala okulabika.
8 N'abasindika e Besirekemu, n'abagamba nti Mugende munoonye nnyo, mulabe omwana bw'afaanana; naye bwe mumulabanga, ne mujja mumbuulira nange ndyoke njije mmusinze.
9 Bwe baawulira kabaka, ne bagenda; laba emmunyeenye eyo, gye baalabira ebuvanjuba, n'ebakulembera, n'ejja n'eyimirira waggulu omwana w'ali.
10 Bwe baalaba emmunyeenye, ne basanyuka essaayu lingi nnyo.
11 Ne bayingira mu nnyumba, ne balaba omwana ne Malyamu nnyina; ne bavuunama, ne basinza omwana; ne basumulula ensawo zaabwe, ne bamutonera ebirabo bya zaabu, n'obubaane, n'omugavu.
12 Katonda bwe yabalabulira mu kirooto baleme okuddayo eri Kerode ne baddayo ewaabwe mu kkubo eddala.
13 Laba, bwe baamala okugenda malayika wa Mukama n'alabikira Yusufu mu kirooto, ng'amugamba nti Golokoka, otwale omwana ne nnyina, oddukire e Misiri obeere eyo okutuusa nze lwe ndikugamba; kubanga Kerode ajja okunoonya omwana okumutta.
14 Naye n'azuukuka n'atwala omwana ne nnyina ekiro n'agenda e Misiri;
15 n'abeera eyo okutuusa Kerode bwe yafa; ekigambo kituukirire Mukama kye yayogerera mu nnabbi, ng'agamba nti Nnayita omwana wange okuva mu Misiri.
16 Awo Kerode, bwe yalaba ng'abalaguzi baamuduulira n'asunguwala nnyo, n'atuma okutta abaana ab'obulenzi bonna abaali e Besirekemu ne ku nsalo zaakyo zonna, abaakamala emyaka ebiri n'abatannaba kutuusa egyo, ng'ebiro bye yabuulirizaamu ennyo abalaguzi bwe byali.
17 Awo ekigambo nnabbi Yeremiya kye yayogera ne kiryoka kituukirira, bwe yagamba nti
18 Eddoboozi lyawulirwa mu Laama, Okukaaba n'okukuba ebiwoobe ebingi, Laakeeri ng'akaabira abaana be; So teyayagala kukubagizibwa, kubanga tewakyali.
19 Naye Kerode bwe yamala okufa, laba, malayika wa Mukama n'alabikira Yusufu mu kirooto e Misiri,
20 ng'agamba nti Golokoka, otwale omwana ne nnyina, ogende mu nsi ya Isiraeri: kubanga abaali banoonya omwana okumutta bafudde.
21 N'agolokoka, n'atwala omwana ne nayina, n'ajja mu nsi ya Isiraeri.
22 Naye bwe yawulira nti Alukerawo ye kabaka w'e Buyudaaya ng'asikidde kitaawe Kerode, n'atya okuddayo. Naye Katonda bwe yamulabulira mu kirooto, ne yeekooloobya, n'ayita ku luuyi lwe Ggaliraaya,
23 n'ajja n'abeera mu kyalo, erinnya lyakyo Nazaaleesi: ekigambo bannabbi kye baayogera kituukirire, nti Aliyitibwa Munazaalaayo.


text:
Chapter 16
1 Awo ssabbiiti bwe yaggwaako, Malyamu Magudaleene ne Malyamu nnyina Yakobo, ne Saalome ne bagula eby'akaloosa, bajje bamusiige.
2 Awo bwe bwakya enkya ku lunaku olusooka mu wiiki, enjuba bwe yali yaakavaayo ne bajja ku ntaana.
3 Awo baali beebuuzaganya bokka nti Ani anaatuyiringisiza ejjinja okuliggya ku mulyango gw'entaana?
4 Awo bwe baatunuulira, ne balaba ejjinja nga liyiringisibbwa ku bbali; kubanga lyali ddene nnyo.
5 Awo bwe baayingira mu ntaana, ne balaba omulenzi ng'atudde ku luuyi olwa ddyo, ng'ayambadde olugoye olutukuvu; ne bawuniikirira.
6 N'abagamba nti Temuwuniikirira: munoonya Yesu, Omunazaaleesi, eyakomererwa: azuukidde; tali wano: laba, ekifo we baamussa.
7 Naye mugende, mubuulire abayigirizwa be ne Peetero nti Abakulembedde okugenda e Ggaliraaya. Eyo gye mulimulabira nga bwe yabagamba.
8 Ne bava ku ntaana nga baddukana mangu; kubanga okukankana n'okusamaalirira byali bibakutte: so ne batabuulirako muntu kigambo, kubanga baatya.
9 Awo bwe yamala okuzuukira mu makya ku lunaku olw'olubereberye ku nnaku omusanvu n'asooka okulabikira Malyamu Magudaleene gwe yagobako dayimooni omusanvu.
10 Oyo n'agenda n'abuulira abaayitanga naye, nga banakuwala nga bakaaba.
11 Awo bo, bwe baawulira nga mulamu, ng'alabiddwa ye, ne batakkiriza.
12 Ebyo bwe byaggwa n'alabikira bannaabwe babiri mu kifaananyi kirala, nga batambula nga bagenda mu kyalo.
13 Awo abo ne bagenda ne babuulira bali abalala, so ne batabakkiriza.
14 Oluvannyuma n'alabikira ekkumi n'omu nga batudde ku mmere; n'abanenya olw'obutakkiriza n'obukakaayavu bw'emitima gyabwe, kubanga tebakkiriza abaamulaba ng'amaze okuzuukira:
15 N'abagamba nti Mugende mu nsi zonna, mubuulire enjiri eri ebitonde byonna.
16 Akkiriza n'abatizibwa, alirokoka, naye atakkiriza omusango gulimusinga.
17 Era obubonero buno bunaagendanga n'abo abakkiriza: banaagobanga emizimu mu linnya lyange; banaayogeranga ennimi empya;
18 banaakwatanga ku misota, bwe banaanywanga ekintu ekitta, tekiibakolenga kabi n'akatono; banassangako emikono abalwadde, nabo banaawonanga.
19 Awo Mukama waffe Yesu bwe yamala okwogera nabo, n'atwalibwa mu ggulu, n'atuula ku mukono ogwa ddyo ogwa Katonda.
20 Bali ne bafuluma, ne babuulira wonna wonna, Mukama waffe ng'akoleranga wamu nabo era ng'anyweza ekigambo mu bubonero obwakiddiriranga. Amiina.


text:
Engero
Chapter 22
1 Erinnya eddungi lya kulondebwa okusinga obugagga obungi, N'okuganja n'okwagalwa okusinga ffeeza ne zaabu.
2 Omugagga n'omwavu baalabagana: Mukama ye yabatonda bonna.
3 Omuntu omutegeevu alaba akabi ne yeekweka: Naye abatalina magezi bayita buyisi ne bafiirwa.
4 Obugagga n'ekitiibwa n'obulamu Ye mpeera ey'okwetoowazanga n'okutyanga Mukama.
5 Amaggwa n'ebyambika biri mu kkubo ery'omubambaavu: Akuuma emmeeme ye alibibeera wala.
6 Manyiiza omwana omuto mu kkubo erimugwanira okutambuliramu, Awo newakubadde nga mukadde talirivaamu.
7 Omugagga afuga abaavu, N'eyeewola aba muddu w'awola.
8 Asiga obutali butuukirivu alikungula obuyinike: N'omuggo ogw'obusungu bwe guliggwaawo.
9 Alina eriiso erigabaagaba anaabanga n'omukisa; Kubanga awa omwavu ku mmere ye.
10 Gobanga omunyoomi, n'okuyomba kunaavangawo; Weewaawo, okuwakana n'okuswazibwa birikoma.
11 Ayagala omutima omulongoofu, Olw'ekisa eky'omu mimwa gye kabaka kyanaavanga abeera mukwano gwe.
12 Amaaso ga Mukama gakuuma oyo alina okumanya, Naye asuula ebigambo eby'omuntu asala enkwe.
13 Omugayaavu ayogera nti Empologoma eri bweru: N'attirwa mu nguudo.
14 Akamwa k'abakazi abagenyi bunnya buwanvu: Akyayibwa Mukama aligwa omwo.
15 Obusirusiru busibibwa mu mutima gw'omwana omuto; Naye omuggo ogukangavvula gulibugobera wala okuva gy'ali.
16 Ajooga omwavu okwongera ku magoba ge, N'oyo agabira omugagga batuuka mu kwetaaga bwetaazi.
17 Tega okutu kwo owulire ebigambo eby'ab'amagezi, Era ssaayo omutima gwo eri okumanya kwange.
18 Kubanga kigambo kya ssanyu bw'obeera nabyo mu nda yo, Bwe binywerera wamu ku mimwa gyo.
19 Obwesige bwo bube eri Mukama, Kyenvudde nkubimanyisa leero ggwe.
20 Sikuwandiikidde birungi nnyo nnyini Eby'okuteesa n'eby'okumanya;
21 Okukutegeeza ebigambo eby'amazima bwe bitabuusibwabuusibwa, Olyoke obaddize ebigambo eby'amazima abo abakutuma?
22 Tonyaganga mwavu kubanga mwavu, So tojooganga abonyaabonyezebwa mu mulyango:
23 Kubanga Mukama ye aliwoza ensonga yaabwe, Era abo ababanyaga alibanyagako obulamu.
24 Tokwananga muntu wa busungu: Togendanga na muntu ow'ekiruyi:
25 Olemenga okuyiga amakubo ge, N'ofunira emmeeme yo ekyambika.
26 Tobanga ku muwendo gw'abo abakuba mu ngalo, Newakubadde ogw'abo abeeyimirira amabanja:
27 Oba nga tolina kya kusasula, Lwaki akuggirawo ekitanda kyo wansi wo?
28 Tojjululanga kabonero ka nsalo ak'edda, Bajjajjaabo ke baasimba.
29 Olaba omuntu anyiikira mu mulimu gwe? aliyimirira mu maaso ga bakabaka; Taliyimirira mu maaso ga bakopi.


text:
Zabbuli
Chapter 62
1 Emmeeme yange erindirira Katonda yekka: Oyo obulokozi bwange mwe buva.
2 Ye yekka lye jjinja lyange era bwe bulokozi bwange: Kye kigo kyange ekiwanvu; sirisagaasagana nnyo.
3 Mulituusa wa okulumba omuntu, Okumutta, mmwe mwenna, Ng'ekisenge ekyewunzise, ng'olukomera oluyuuguuma?
4 Kino kyokka kye bateesa okumujeeza mu bukulu bwe; Basanyukira eby'obulimba: Boogera eby'omukisa n'akamwa kaabwe, naye bakolima munda.
5 Emmeeme yange, lindirira Katonda yekka; Kubanga oyo okusubira kwange mwe kuva.
6 Ye yekka lye jjinja lyange era bwe bulokozi bwange: Oyo kye kigo kyange ekiwanvu: sirisagaasagana.
7 Awali Katonda we wali obulokozi bwange n'ekitiibwa kyange: Ejjinja ery'amaanyi gange n'ekiddukiro kyange biri mu Katonda.
8 Mumwesige ye mu biro byonna, mmwe abantu; Mufuke omutima gwammwe mu maaso ge:
9 Mazima abantu abatali ba kitiibwa gwe mukka, n'abo ab'ekitiibwa ekingi bwe bulimba: Bwe baliteekebwa mu kigera, baliyimuka; Bombiriri omukka gubasinga okuzitowa:
10 Temwesiganga kujooga, Temugobereranga ebitaliimu mu kunyaga: Obugagga bwe buneeyongeranga, temubussangako mwoyo.
11 Katonda yayogera omulundi gumu, Mpulidde bwe ntyo emirundi ebiri; Nga Katonda ye nannyini buyinza:
12 Era ggwe, ai Mukama, olina okusaasira: Kubanga osasula buli muntu ng'omulimu gwe bwe guli.


text:
Chapter 8
1 Awo olwatuuka oluvannyumako katono n'atambula mu bibuga ne mu mbuga ng'abuulira enjiri ey'obwakabaka bwa Katonda, bali ekkumi n'ababiri nga bali naye,
2 n'abakazi abaawonyezebwako dayimooni n'endwadde, Malyamu eyayitibwa Magudaleene, eyavaako dayimooni omusanvu,
3 ne Yowaana, muka Kuza, omuwanika wa Kerode, ne Susaana, n'abalala bangi abaabaweerezanga n'ebintu bye baalina.
4 Awo ekibiina ekinene bwe kyakuŋŋaana n'abaavanga mu buli kibuga bwe bajja w'ali, n'agera olugero nti
5 Omusizi yafuluma okusiga ensigo ze; bwe yali ng'asiga, endala ne zigwa ku mabbali g'ekkubo; ne zirinnyirirwa, ennyonyi ez'o mu bbanga ne zizirya.
6 Endala ne zigwa ku lwazi; bwe zaamala okumera ne ziwotookerera; olw'obutaba na mazzi.
7 Endala ne zigwa wakati mu maggwa; amaggwa ne gamerera wamu nazo ne gazizisa.
8 Endala ne zigwa ku ttaka eddungi, ne zimera, ne zibalako emmere buli mpeke kikumi. Bwe yamala okwogera ebigambo ebyo, n'ayogerera waggulu nti Alina amatu ag'okuwulira awulire.
9 Awo abayigirizwa be ne bamubuuza nti Olugero olwo kiki?
10 N'agamba nti Mmwe muweereddwa okumanya ebyama eby'obwakabaka bwa Katonda: naye abalala mu ngero; era bwe balaba baleme okulaba, era bwe bawulira baleme okutegeera.
11 Era olugero lwe luno: Ensigo kye kigambo kya Katonda.
12 Bali ab'oku mabbali g'ekkubo be bawulira; awo Setaani n'ajja n'akwakkula ekigambo mu mitima gyabwe baleme okukkiriza n'okulokolebwa.
13 N'ab'oku lwazi be bawulira ekigambo ne bakikkiriza n'essanyu; kyokka tebalina mizzi, bakikkirizaako kaseera, era mu biro eby'okukemebwa baterebuka.
14 N'ezo ezaagwa mu maggwa, abo be bawulira, awo bwe bagenda ne baziyizibwa n'okweraliikirira n'obugagga n'essanyu ery'omu bulamu buno ne batatuukiriza kukuza mmere.
15 N'ezo ez'omu ttaka eddungi, abo be bawulira ekigambo mu mutima omugolokofu, omulungi, ne bakinyweza, ne babala emmere n'okugumiikiza.
16 Era tewali akoleeza ttabaaza n'agisaanikira mu kibbo, oba kugissa wansi w'ekiriri; naye agissa ku kikondo abayingiramu balabe bw'eyaka.
17 Kubanga tewali kigambo ekyakisibwa ekitalirabisibwa; newakubadde ekyakwekebwa ekitalimanyibwa ne kirabika mu lwatu.
18 Kale mwekuumenga bwe muwulira; kubanga buli alina, aliweebwa; era buli atalina n'ekyo ky'alowooza nti ali nakyo kirimuggibwako.
19 Awo nnyina ne baganda be ne bajja gy'ali, ne batayinza kumutuukako olw'ekibiina.
20 N'abuulirwa nti Nnyoko ne baganda bo bayimiridde ebweru baagala okukulaba.
21 Naye n'addamu n'abagamba nti Mmange ne baganda bange be bano abawulira ekigambo kya Katonda ne bakikola.
22 Awo olwatuuka ku lunaku lumu ku ezo n'asaabala mu lyato ye n'abayigirizwa be; n'abagamba nti Tuwunguke tugende emitala w'ennyanja; ne bagenda.
23 Awo bwe baali nga baseeyeeya ne yeebaka otulo. Omuyaga mungi ne gukunta ku nnyanja; amazzi ne gaba nga gaagala okujjula, ne baba mu kabi.
24 Ne bajja w'ali ne bamuzuukusa, nga bagamba nti Mukama waffe, Mukama waffe, tufa. N'azuukuka, n'aboggolera omuyaga n'okwefuukuula kw'amazzi; ne bikkakkana, n'eba nteefu.
25 N'abagamba nti Okukkiriza kwamme kuli luuyi wa? Ne batya ne beewuunya, ne boogeragana bokka na bokka nti Kale ani ono, kubanga n'empewo n'amazzi abiragira ne bimuwulira?
26 Awo ne bagoba ku nsi y'Abagerasene eyolekera e Ggaliraaya.
27 Awo bwe yavaamu n'atuuka ku ttale, n'asanga omuntu ng'ava mu kibuga eyaliko dayimooni, nga yaakamala ennaku nnyingi nga tayambala lugoye ne mu nnyumba nga tatuulamu, naye ng'abeera mu ntaana.
28 Bwe yalaba Yesu n'ayogerera waggulu n'avuunama mu maaso ge, n'ayogera n'eddoboozi ddene nti Onvunaana ki, Yesu Omwana wa Katonda ali waggulu ennyo? Nkwegayiridde, tombonereza.
29 Kubanga yalagira dayimooni okuva ku muntu oyo. Kubanga Yali Yaakamala ebiro bingi nga amukutte: yasibibwanga mu njegere ne mu masamba ng'akuumibwa; n'akutulanga ebyamusiba, dayimooni n'amugoberanga mu ddungu.
30 Yesu n'amubuuza nti Erinnya lyo ggwe ani? N'agamba nti Liigyoni; kubanga dayimooni bangi abaamuyingiramu.
31 Ne bamwegayirira aleme okubalagira okuvaako okugenda mu bunnya.
32 Awo waaliwo eggana ly'embizzi nnyingi nga zirya ku lusozi, ne bamwegayirira abalagire baziyingiremu. N'abalagira.
33 Awo badayimooni ne bava ku muntu ne bayingira mu mbizzi: eggana ne lifubutukira mu bbanga ne zigwa mu nnyanja ne zifa amazzi.
34 Awo abasumba bwe baalaba ebibaddewo ne badduka ne babyogera mu kibuga ne mu byalo.
35 Abantu ne bavaayo okulaba ebibaddewo; ne bajja eri Yesu ne balaba omuntu oyo eyavuddeko badayimooni ng'atudde awali ebigere bya Yesu, ng'ayambadde olugoye, ng'okutegeera kwe kumuzzeemu: ne batya:
36 N'abo abaalaba ne babuulira bwe yakoleddwa oyo eyali akwatiddwa badayimooni.
37 N'abantu bonna ab'ensi y'Abagerasene eriraanyeewo ne bamwegayirira ave gye bali, kubanga obuti bungi bwali bubakutte: awo n'asaabala mu lyato n'addayo.
38 Naye omuntu eyavaako badayimooni n'amwegayirira abeere naye; naye n'amusiibula ng'agamba nti
39 Ddayo mu nnyumba yo, onnyonnyole ebigambo Katonda by'akukoledde bwe biri ebikulu. N'agenda ng'abuulira ekibuga kyonna bwe biri ebikulu Yesu bye yamukolera.
40 Awo Yesu bwe yakomawo, ekibiina ne kimwaniriza n'essanyu; kubanga bonna baali nga bamulindiridde.
41 Kale, laba, omuntu erinnya lye Yayiro omukulu w'ekkuŋŋaaniro n'ajja n'agwa awali ebigere bya Yesu n'amwegayirira okuyingira mu nnyumba ye:
42 kubanga yalina muwala we eyazaalibwa omu nga yaakamala emyaka kkumi n'ebiri, era oyo yali ng'agenda kufa. Naye bwe yali ng'agenda ebibiina ne bimunyigiriza.
43 N'omukazi eyali alwalidde ekikulukuto ky'omusaayi emyaka kkumi n'ebiri, eyawanga abasawo ebintu bye byonna n'atayinza kuwonyezebwa muntu yenna,
44 oyo n'amufuluma emabega n'akoma ku lukugiro lw'olugoye lwe: amangu ago ekikulukuto kye ne kikalira.
45 Yesu n'agamba nti Ani ankomyeko? Awo bwe beegaana bonna, Peetero ne banne ne bagamba nti Mukama waffe, ebibiina bikwetoolodde bikunyigiriza.
46 Naye Yesu n'agamba nti Omuntu ankomyeko: kubanga mpulidde ng'amaanyi ganvuddemu.
47 Awo omukazi oyo bwe yalaba nga takwekeddwa, n'ajja ng'akankana n'amufukaamirira n'amubuulira mu maaso g'abantu bonna ensonga bw'eri emukomezzaako, ne bw'awonye amangu ago.
48 N'amugamba nti Mwana wange, okukkiriza kwo kukuwonyezza; genda mirembe.
49 Awo yali akyayogera, ne wajja omuntu eyava mu nnyumba y'omukulu w'ekkuŋŋaaniro ng'agamba nti Muwala wo afudde; toteganya Muyigiriza.
50 Naye Yesu bwe yawulira n'amuddamu nti Totya: kkiriza bukkiriza, anaaba mulamu.
51 Awo bwe yatuuka ku nnyumba n'ataganya muntu mulala kuyingira naye wabula Peetero ne Yokaana ne Yakobo ne kitaawe w'omuwala ne nnyina.
52 Awo baali nga bakaaba bonna, nga bamulirira; ye n'agamba nti Temukaaba, kubanga tafudde, naye yeebase tulo.
53 Ne bamusekerera nnyo, kubanga baamanya ng'afudde.
54 Ye n'amukwata ku mukono n'ayogerera waggulu ng'agamba nti Omuwala, golokoka.
55 Omwoyo gwe ne gukomawo n'ayimirira amangu ago. N'alagira okumuwa eky'okulya.
56 Abazadde be ne bawuniikirira; naye ye n'abakuutira baleme kubuulirako muntu ebibaddewo.


text:
Zabbuli
Chapter 92
1 Kirungi okwebazanga Mukama, N'okuyimba okutenderezanga erinnya lyo, ggwe ali waggulu ennyo:
2 Okwolesanga ekisa kyo enkya, N'obwesigwa bwo buli kiro.
3 N'ekivuga ekirina enkoba ekkumi, era n'amadinda: N'eddoboozi ery'okusinza ery'ennanga.
4 Kubanga ggwe, Mukama, onsanyusizza n'omulimu gwo: Naajagulizanga emirimu gy'emikono gyo.
5 Emirimu gyo nga mikulu, ai Mukama Ebirowoozo byo bya buziba nnyo.
6 Omuntu ali ng'ensolo tamanyi kino, So nga n'omusirusiru takitegeera:
7 Ababi bwe baloka ng'omuddo, Era abakozi b'obubi bonna bwe babeera; Kyebava beera bazikirizibwe emirembe gyonna:
8 Naye ggwe, ai Mukama, ogulumizibwanga emirembe n'emirembe.
9 Kubanga, laba, abalabe bo, ai Mukama, Kubanga, laba, abalabe bo balizikirira; Abakozi b'obubi bonna balisaasaanyizibwa.
10 Naye ogulumizizza ejjembe lyange ng'ery'embogo: Nfukiddwako amafuta amaggya.
11 Era eriiso lyange Lirabye bye njagala nga bituuse ku balabe bange, Amatu gange gawulidde bye njagala nga bituuse ku abo abakola obubi abangolokokerako.
12 Omutuukirivu alyera ng'olukindu; Alikula ng'omuvule mu Lebanooni.
13 Abasimbirwa mu nnyumba ya Mukama Balyerera mu mpya za Katonda waffe.
14 Baliba nga bakyabala ebibala nga bakaddiye; Balijjula amazzi, baligejja:
15 Balage nga Mukama mutuukirivu; Oyo lye jjinja lyange, so mu ye temuli butali butuukirivu.


text:
Chapter 7
1 Awo bwe yamala okwogerera ebigambo bye byonna mu bantu, n'ayingira e Kaperunawumu.
2 Awo waaliwo omwami w'ekitongole omuddu we gwe yali ayagala ennyo yali ng'alwadde ng'agenda kufa.
3 N'oyo bwe yawulira ebigambo bya Yesu n'atuma bakadde b'Abayudaaya gy'ali ng'amusaba okujja okulokola omuddu we.
4 Nabo bwe bajja eri Yesu, ne bamwegayirira nnyo, ne bagamba nti Asaanidde ggwe okumukolera ekyo;
5 kubanga ayagala eggwanga lyaffe, n'ekkuŋŋaaniro ye yalituzimbira.
6 Awo Yesu n'agenda nabo. Awo bwe yali nga tali wala n'ennyumba, omwami oyo n'atuma mikwano gye gy'ali, ng'amugamba nti Ssebo, teweeteganya kujja, kubanga nze sisaanira ggwe kuyingira wansi wa kasolya kange:
7 era kyenvudde nnema okwesaanyiza nzekka okujja gy'oli, naye yogera kigambo bugambo, n'omwana wange anaawona.
8 Kubanga nange ndi muntu mutwalibwa, nga nnina basserikale be ntwala: bwe ŋŋamba omu nti Genda, agenda, n'omulala nti Jjangu, ajja, n'omuddu wange nti Kola kino, akola.
9 Yesu bwe yawulira ebyo n'amwewuunya n'akyukira ebibiina ebyali bimugoberera n'agamba nti Mbagamba nti Sirabanga kukkiriza kunene nga kuno newakubadde mu Isiraeri.
10 Awo abantu abaatumibwa bwe baakomawo mu nnyumba, ne basanga omuddu ng'awonye.
11 Awo olwatuuka bwe waayitawo ebbanga ttono n'agenda mu kibuga ekiyitibwa Nayini; abayigirizwa be n'ekibiina kinene ne bagenda naye.
12 Awo bwe yasembera ku wankaaki w'ekibuga, laba, omulambo nga gufulumizibwa ebweru, gwa mwana nnyina gwe yazaala omu, ne nnyina oyo nga nnamwandu; n'abantu bangi ab'omu kibuga omwo nga bali naye.
13 Awo Mukama waffe bwe yamulaba n'amusaasira, n'amugamba nti Tokaaba.
14 N'asembera n'akoma ku lunnyo: bali abaali beetisse ne bayimirira. N'agamba nti Omulenzi, nkugamba nti Golokoka.
15 Oyo eyali afudde n'agolokoka, n'atuula n'atanula okwogera. N'amuwa nnyina.
16 Obuti ne bubakwata bonna, ne bagulumiza Katonda; nga bagamba nti Nnabbi omukulu ayimukidde mu ffe: era Katonda akyalidde abantu be.
17 N'ekigambo kye ekyo ne kibuna mu Buyudaaya bwonna ne mu nsi yonna eriraanyeewo.
18 Awo abayigirizwa ba Yokaana ne bamubuulira ebigambo ebyo byonna.
19 Yokaana n'ayita abayigirizwa be babiri n'abatuma eri Mukama waffe; ng'agamba nti Ggwe wuuyo ajja, nantiki tulindirire mulala?
20 Awo abantu abo bwe baatuuka gy'ali, ne bagamba nti Yokaana Omubatiza atutumye gy'oli ng'agamba nti Ggwe wuuyo ajja, nantiki tulindirire mulala?
21 Awo mu kiseera ekyo n'awonya bangi endwadde n'okubonaabona ne dayimooni, n'abazibe b'amaaso bangi n'abawa okulaba.
22 Yesu n'addamu n'abagamba nti Mugende, mubuulire Yokaana ebyo bye mulabye, ne bye muwulidde; abazibe b'amaaso balaba, abalema batambula, abagenge balongoosebwa, abaggavu b'amatu bawulira, abafu bazuukira, abaavu babuulirwa enjiri.
23 Era alina omukisa oyo atalinneesittalako.
24 Awo ababaka ba Yokaana bwe baamala okugenda n'atanula okwogera n'ebibiina ebya Yokaana nti Kiki kye mwagenderera mu ddungu okulaba? olumuli olunyeenyezebwa n'empewo?
25 Naye kiki kye mwagenderera okulaba? Omuntu ayambadde engoye ezinekaaneka? Laba, abambala engoye ez'obuyonjo, abalya emmere ennungi, baba mu mpya za bakabaka.
26 Naye kiki kye mwagenderera okulaba? Nnabbi? Weewaawo, mbagamba, era asingira ddala nnabbi.
27 Oyo ye yawandiikibwako nti Laba, nze ntuma omubaka wange mu maaso go, Alirongoosa oluguudo lwo gy'ogenda.
28 Mbagamba nti Mu abo abazaalibwa abakazi, temuli asinga Yokaana obukulu: naye omuto mu bwakabaka bwa Katonda ye mukulu okusinga ye.
29 N'abantu bonna bwe baawulira n'abawooza ne bakkiriza Katonda okuba omutuukirivu abaabatizibwa mu kubatiza kwa Yokaana.
30 Naye Abafalisaayo n'abayigiriza b'amateeka ne beegaanira okuteesa kwa Katonda kubanga tebaabatizibwa ye.
31 Kale abantu b'emirembe gino naabafaananya ki? era balinga ki?
32 Balinga abaana abatuula mu katale, nga bayitaŋŋana; abagamba nti Tubafuuyidde emirere ne mutazina; tukubye ebiwoobe, ne mutakaaba maziga.
33 Kubanga Yokaana Omubatiza yajja nga talya mmere so nga tanywa mwenge; ne mugamba nti Aliko dayimooni.
34 Omwana w'omuntu yajja ng'alya ng'anywa, ne mugamba nti Laba, omuntu omuluvu, omutamiivu, mukwano gw'abawooza era ogw'abalina ebibi.
35 Era amagezi gaweebwa obutuukirivu olw'abaana baago bonna.
36 Awo Omufalisaayo omu n'amuyita okulya naye. N'ayingira mu nnyumba ey'Omufalisaayo oyo n'atuula ku mmere.
37 Kale, laba, omukazi eyali mu kibuga omwo, eyalina ebibi, bwe yamanya ng'atudde ku mmere mu nnyumba ey'Omufalisaayo, n'aleeta eccupa ey'amafuta ag'omugavu,
38 n'ayimirira emirannamiro ku bigere bye ng'akaaba, n'atanula okumutonnyeza amaziga ku bigere bye n'abisangula n'enviiri ez'oku mutwe gwe, n'anywegera ebigere bye n'abisiiga amafuta ago.
39 Awo Omufalisaayo eyamuyita bwe yalaba, n'ayogera munda mu ye nti Omuntu ono, singa abadde nnabbi, yanditegedde omukazi amukwatako bw'ali, era bw'afaanana, ng'alina ebibi.
40 Yesu n'addamu n'amugamba nti Simooni, ndiko kye njagala okukubuulira. N'agamba nti Omuyigiriza, yogera.
41 Waliwo omuntu eyawolanga, naye yalina b'abanja babiri; omu ng'abanjibwa eddinaali bitaano, n'omulala ataano.
42 Awo bwe baali nga tebalina kya kumusasula n'abasonyiwa bombi. Kale ku abo alisinga okumwagala aluwa?
43 Simooni n'addamu n'agamba nti Ndowooza oyo gwe yasinga okusonyiwa ennyingi: N'amugamba nti Osaze bulungi.
44 N'akyukira omukazi oyo, n'agamba Simooni nti Olaba omukazi ono? Nnyingidde mu nnynmba yo, n'otompa mazzi ga bigere byange: naye ono atonnyezza amaziga ge ku bigere byange, n'abisiimuuza enviiri ze.
45 Tonnywegedde ggwe: naye ono we nnaakayingirira tannalekayo kunywegera bigere byange.
46 Tonsiize mafuta ku mutwe gwange: naye ono ansiize amafuta ag'omugavu ku bigere byange.
47 Kyenva nkugamba nti Asonyiyiddwa ebibi bye ebingi kubanga okwagala kwe kungi; naye asonyiyibwa akatono, okwagala kwe kutono.
48 N'amugamba nti Osonyiyiddwa ebibi byo.
49 Awo abaali batudde ku mmere naye ne batanula okwogera bokka na bokka nti Ono y'ani asonyiwa n'ebibi?
50 N'agamba omukazi nti Okukkiriza kwo kukulokodde; genda mirembe.


text:
Mikka
Chapter 4
1 Naye mu nnaku ez'oluvannyuma olulituuka olusozi olw'ennyumba ya Mukama luliba lunywevu ku ntikko y'ensozi era luliyimusibwa okusinga obusozi; era amawanga galikulukutiramu.
2 Era amawanga mangi agaligenda, ne googera nti Mujje twambuke eri olusozi lwa Mukama, n'eri ennyumba ya Katonda wa Yakobo; naye alituyigiriza eby'enguudo ze, naffe tulitambulira mu makubo ge; kubanga mu Sayuuni mwe muliva amateeka n'ekigambo kya Mukama mu Yerusaalemi.
3 Naye alisalira omusango amawanga mangi, era alinenya amawanga ag'amaanyi agali ewala; era baliweesa ebitala byabwe okuba enkumbi n'amafumu gaabwe okuba ebiwabyo; eggwanga teririyimusa ekitala ku ggwanga, so tebaayigenga kulwana nate.
4 Naye balituula buli muntu mu muzabbibu gwe ne mu mutiini gwe; so tewalibaawo abakanga; kubanga akamwa ka Mukama w'eggye ke kakyogedde.
5 Kubanga amawanga gonna ganaatambuliranga buli muntu mu linnya lya katonda we, naffe tunaatambuliranga mu linnya lya Mukama Katonda waffe emirembe n'emirembe.
6 Ku lunaku luli, bw'ayogera Mukama, ndikuŋŋaanya omukazi awenyera, era ndireeta oyo agobebwa n'oyo gwe nnalabisa ennaku;
7 era ndifuula oyo eyawenyera ekitundu ekyasigalawo n'oyo eyasuulibwa ewala ndimufuula eggwanga ery'amaanyi; era Mukama anaabafugiranga ku lusozi Sayuuni, okusooka kaakano era n'emirembe gyonna,
8 Era naawe, ggwe ekigo eky'ekisibo, akasozi ak'omuwala wa Sayuuni, kulituuka gy'oli; weewaawo; okufuga okw'edda kulidda, obwakabaka obw'omuwala wa Yerusaalemi.
9 Lwaki nno okukaaba ennyo? tewali kabaka gy'oli, omuteesa wo abula? obubalagaze ne bukukwata nga omukazi alumwa okuzaala.
10 Lumibwa, sindika, ggwe omuwala wa Sayuuni, nga omukazi alumwa okuzaala; kubanga kaakano oliva mu kibuga, olisiisira ku ttale, era olituuka e Babulooni; eyo gy'orokokera; eyo Mukama gy'alinunulira mu mukono gw'abalabe bo.
11 Ne kaakano amawanga magi agakuŋŋaana okulwana naawe, googera nti Ayonooneke, era amaaso affe gatunuulire ebyo bye gaagala ga bituuse ku Sayuuni.
12 Naye tebamanyi birowoozo bya Mukama; so tebategeera kuteesa kwe; kubanga bakuŋŋaanyizza ng'ebinywa by'ettaano ku gguuliro lye.
13 Yimuka, owuule, ggwe omuwala wa Sayuuni; kubanga ndifuula ejjembe lyo ekyuma, era ndifuula ebinuulo byo ebikomo; naawe olimenyaameya amawanga mangi; era oliwonga amagoba gaabwe eri Mukama, n'ebintu byabwe eri Mukama w'ensi zonna.


text:
Olugero 115: Olusuku lwa Katonda Oluppya ku Nsi
LABA emiti egyo emiwanvu, ebimuli ebifaanana obulungi era n’ensozi empanvu. Ekifo kino tekirabika bulungi? Laba engabi bw’eriira mu kibatu ky’omulenzi. Era laba empologoma n’embalaasi eziri ku muddo. Tewandyagadde okubeera mu nnyumba eri mu kifo nga kino?
Katonda ayagala obeere mu lusuku lwe ku nsi emirembe gyonna. Era tayagala oboneebone ng’abantu bwe babonaabona leero. Kino kye kisuubizo kya Baibuli eri bonna abalibeera mu lusuku lwa Katonda oluppya: ‘Katonda alibeera nabo. Okufa, okukaaba n’okulumwa tebiribeerawo nate. Eby’olubereberye biweddewo.’
Yesu ajja kukakasa nti enkyukakyuka eno ey’ekitalo ebaawo. Omanyi ddi? Yee, oluvannyuma lw’okuggyawo obubi bwonna ku nsi era n’abantu ababi. Jjukira nti Yesu bwe yali ku nsi, yawonya abantu obulwadde obwa buli kika era n’azuukiza n’abafu. Yesu yakola bino okulaga by’alikola mu nsi yonna ng’afuuse Kabaka w’Obwakabaka bwa Katonda.
Teeberezaamu bwe kiribeera mu lusuku lwa Katonda oluppya ku nsi! Yesu, awamu n’abo b’alironda, bajja kuba bafuga mu ggulu. Abafuzi bano bajja kulabirira buli omu ku nsi era bakakase nti basanyufu. Ka tulabe kye twetaaga okukola okukakasa nti Katonda ajja kutuwa obulamu obutaggwaawo mu lusuku lwe oluppya.
Okubikkulirwa 21:3, 4; 5:9, 10; 14:1-3.
Ebibuuzo
- Mbeera ki Baibuli gy’eraga gye tunaanyumirwa mu Lusuku lwa Katonda ku nsi?
- Baibuli esuubiza ki abo abanaabeera mu Lusuku lwa Katonda?
- Ddi Yesu lw’anaaleetawo enkyukakyuka eno ey’ekitalo?
- Yesu bwe yali ku nsi, biki bye yakola okulaga by’alikola ng’afuuse Kabaka w’Obwakabaka bwa Katonda?
- Yesu n’abo abanaafuga naye mu ggulu banaakolera ki abantu nga bafuga ku nsi?
Ebibuuzo ebyongerezeddwako
- Soma Okubikkulirwa 5:9, 10.
Lwaki tuyinza okuba abakakafu nti abo abanaafuga ku nsi mu Myaka Olukumi bajja kuba bakabaka era bakabona abalumirirwa abalala era ab’ekisa? (Bef. 4:20-24; 1 Peet. 1:7; 3:8; 5:6-10)
- Soma Okubikkulirwa 14:1-3.
Erinnya lya Katonda n’erinnya ly’Omwana gw’Endiga okuba nti gawandiikiddwa ku byenyi bya 144,000 kitegeeza ki? (1 Kol. 3:23; 2 Tim. 2:19; Kub. 3:12)


text:
2 शमूएल
Chapter 10
1 Awo olwatuuka oluvannyuma lw'ebyo kabaka w'abaana ba Amoni n'afa, Kanuni mutabani we n'afuga mu kifo kye.
2 Dawudi n'ayogera nti Naakola Kanuni mutabani wa Nakasi eby'ekisa, nga kitaawe bwe yankola eby'ekisa. Awo Dawudi n'atuma abaddu be okumukubagiza olwa kitaawe. Abaddu ba Dawudi ne batuuka mu nsi ey'abaana ba Amoni.
3 Naye abakulu b'abaana ba Amoni ne bagamba Kanuni mukama waabwe nti Olowooza nga Dawudi amussaamu ekitiibwa kitaawo n'akutumira ab'okukukubagiza? Dawudi takutumidde baddu be okukebera ekibuga n'okukiketta n'okukimenya?
4 Awo Kanuni n'atwala abaddu ba Dawudi n'abamwako ekitundu ky'ebirevu byabwe n'abasalira ebyambalo byabwe wakati, okukoma ku matako gaabwe, n'abasindika.
5 Awo bwe baakibuulira Dawudi, n'atuma okubasisinkana; kubanga abasajja abo ne bakwatibwa nnyo ensonyi. Kabaka n'ayogera nti Mubeere e Yeriko ebirevu byammwe bimale okukula, mulyoke mukomewo.
6 Awo abaana ba Amoni bwe baalaba Dawudi ng'abatamiddwa, abaana ba Amoni ne batuma ne bagulirira Abasuuli ab'e Besulekobu, n'Abasuuli ab'e Zoba, abaatambula n'ebigere obukumi bubiri, ne kabaka w'e Maaka ng'alina abasajja lukumi, n'abasajja ab'e Tobu abasajja kakumi mu enkumi bbiri.
7 Awo Dawudi bwe yakiwulira, n'atuma Yowaabu n'eggye lyonna ery'abasajja ab'amaanyi.
8 Awo abaana ba Amoni ne bafuluma ne basimba ennyiriri awayingirirwa mu mulyango: n'Abasuuli ab'e Zoba n'ab'e Lekobu n'abasajja ab'e Tobu ne Maaka baali bokka ku ttale.
9 Awo Yowaabu bwe yalaba olutalo nga luli mu maaso ge n'ennyuma we, n'ayawulamu abasajja bonna aba Isiraeri abalonde n'abasimba ennyiriri okwolekera Abasuuli:
10 abantu bonna abalala n'abakwasa mu mukono gwa Abisaayi muganda we, n'abasimba ennyiriri okwolekera abaana ba Amoni.
11 N'ayogera nti Abasuuli bwe banannema, kale ggwe onombeera: naye abaana ba Amoni bwe banaakulema, kale najja ne nkuyamba.
12 Ddamu amaanyi twerage obusajja olw'abantu baffe n'olw'ebibuga bya Katonda waffe: era Mukama akole nga bw'asiima.
13 Awo Yowaabu n'abantu abaali naye ne basembera ku lutalo okulwana n'Abasuuli: ne badduka mu maaso ge.
14 Awo abaana ba Amoni bwe baalaba Abasuuli nga badduse, era nabo ne badduka mu maaso ga Abisaayi, ne bayingira mu kibuga. Awo Yowaabu n' alyoka ava ku baana ba Amoni n'addayo n'ajja e Yerusaalemi.
15 Awo Abasuuli bwe baalaba nga bagobeddwa mu maaso ga Isiraeri, ne bakuŋŋaana.
16 Awo Kadadezeri n'atuma n'aggyayo Abasuuli abaali emitala w'Omugga: ne bajja e Keramu, Sobaki omukulu w'eggye lya Kadadezeri ng'abakulembedde.
17 Ne babuulira Dawudi; n'akuŋŋaanya Isiraeri yenna, n'asomoka Yoludaani n'ajja e Keramu. Abasuuli ne basimba ennyiriri okwolekera Dawudi ne balwana naye.
18 Abasuuli ne badduka mu maaso ga Isiraeri; Dawudi n'atta ku Basuuli abasajja ab'omu magaali lusanvu, n'abeebagala embalaasi obukumi buna, n'afumita Sobaki omukulu w'eggye lyabwe n'afiira eyo.
19 Awo bakabaka bonna abaali abaddu ba Kadadezeri bwe baalaba nga bagobeddwa mu maaso ga Isiraeri, ne batabagana ne Isiraeri, ne babaweereza. Awo Abasuuli ne batya okweyongera nate okuyamba abaana ba Amoni.


text:
Ekiwandiiko Eky'abantu Bonna Ekifa ku Ddembe Ly'obunto
Contents
- 1 EBYANJULA
- 2 Ekitundu 1
- 3 Ekitundu 2
- 4 Ekitundu 3
- 5 Ekitundu 4
- 6 Ekitundu 5
- 7 Ekitundu 6
- 8 Ekitundu 7
- 9 Ekitundu 8
- 10 Ekitundu 9
- 11 Ekitundu 10
- 12 Ekitundu 11
- 13 Ekitundu 12
- 14 Ekitundu 13
- 15 Ekitundu 14
- 16 Ekitundu 15
- 17 Ekitundu 16
- 18 Eitundu 17
- 19 Ekitundu 18
- 20 Ekitundu 19
- 21 Ekitundu 20
- 22 Ekitundu 21
- 23 Ekitundu 22
- 24 Ekitundu 23
- 25 Ekitundu 24
- 26 Ekitundu 25
- 27 Ekitundu 26
- 28 Ekitundu 27
- 29 Ekitundu 28
- 30 Ekitundu 29
- 31 Ekitundu 30
EBYANJULA[edit]
Ekitiibwa ky'omuntu eky'obutonde; okwenkanankana, wamu n'obuyinza obutayinza kugyibwawo ebyabantu bonna, gwe musingi gw'eddembe; obwenkanya n'emirembe mu nsi.
Obanga abantu sibakikozesa kujeema 'ngeky' okulwanyisa ekisembayo, okwetaasa obufuzi obukambwe okutulugunya, kyetaagisa eddembe ly'obuntu okuba nga lifugibwa amateeka.
Ekibiina ky'amawanga amagatte, mu kiwandiiko kyakyo kikakasa nga bwekikkiririza mu ddembe ly'obuntu era ne mu kittibwa n'omuwendo gw'omuntu era kimaliridde okukubiriza abantu okugenda mu maaso n'okulwanyisa omutindo gw'embeera y'obulamu bwabwe mu ddembe erisingawo.
Amawanga g'amemba geeyamye okukolaganira awamu n'ekibiina ky'Amawanga Amagattere mu kukubiriza abantu abali okussamu ekitiibwa n'okukuuma eddembe ly'obuntu n'emisingi gyalyo.
kutegeera obulungi obuyinza (rights) n'eddembe ly'obuntu kikulu nnyo mu kutuukiriza obweyamo obwo mubujjuvu.
Olwekyo, Olukiiko ttabamiruka (General Assembly) olw'amawanga Amagatte, iulangirira Ekirangiriro EKIFUGA EDDEMBE LY'ABANTU BONNA WONNA MU NSI.
Abantu bonna abali wonna olw'okubeera ne'kiruubirirwa ekimu eky'amawanga gonna, basaanye bulijjo okujjukiranga EKIRANGIRIRO kino, wamu n'okulafuubana okuyigiriza, okugunjula n'okukubiriza abantu okussaamu ekitiibwa eddembe ly'obuntu, okutangaaza amateeka gaalyo n'okugakuuma, mu bantu abali mu bitundu ebiri mu buyinza bwabwe.
Ekitundu 1[edit]
Abantu bazaalibwa nga balina eddembe n'obuyinza ebyenkanankana, batondebwa nga balina amagezi era nga basobola okwawula ekirungi n'ekibi bwebatyo, buli omu agwana okuyisa munne nga muganda we.
Ekitundu 2[edit]
Buli muntu agwana afune eddembe eryo gerwako mu KIWANDIIKO kino awatali kusolola kwona okw'engeri yonna okuyinza okusinziira ku:- ggwanga, langi y'olususu okuba omusajja oba mukazi, olulimi, eddini endowooza ye ku by'obufuzi oba ekintu ekirala ensi oba abantu mwasibuka, ebintu byalina obuzaale bwe oba ensonga endala yonna.
Ekitundu 3[edit]
Buli muntu ateekwa okubeerawo nga mulamu nga yegazaanya awatali kutaataganyizibwa mu ngeri yonna.
Ekitundu 4[edit]
Tewali muntu assanidde kufugibwa buddu, obuddu n'obusuubuzi bw'abaddu tebukirizibwa mu nsi.
Ekitundu 5[edit]
Tewali muntu asanidde, kutulugunnyizibwa okubonerezebwa oba okuyisibwa mu ngeri eteri ya buntu emutyoboola.
Ekitundu 6[edit]
Buli muntu amateeka gateekwa okumubala era n'okumuyisa ng'omuntu buli wantu wonna.
Ekitundu 7[edit]
Abantu bonna benkanankana mu maaso g'amateeka era bateekwa okukuumibwa amateeka awatali kusosola. Abantu bonna bateekwa kukumibwa kyenkanyi eri obusosoze obufutyanka EKIWANDIIKO kino oba obubawaliirizza okusosola mu ngeri eyo.
Ekitundu 8[edit]
Buli muntu ateekwa okukkirizibwa okutwala ensonga ze mu mbuga entuufu ez'eggwanga zikolebweko singa nga eddembe lyerimuweebwa mu Constitution ne mu mateeka liba lijolongeddwa.
Ekitundu 9[edit]
Tewali muntu anakwatibwanga oba okusibibwanga oba okusibibwa oba okuwangangusibwa mu ngeri etegoberera mateeka.
Ekitundu 10[edit]
Buli muntu awatali kusosola, ateekwa okuwozesebwa mu lwatu ate mu bwenkanya mu kooti eyeemala era eterina kyekubira, bwabanga annonya okukakasa onuyinza obumuweebwa mu mateeka singa waliwo omusango ogumenya amateeka ogumuvunaanibwa.
Ekitundu 11[edit]
1. Buli muntu yenna avunaanibwa omusango oguliko ekibonerezo ateekwa okubalibwa nga taliiko musango okutuusa nga kikakasibbwanti ddala yaguzza okusinziira mu mateeka era ateekwa okuwozesebwa mu kooti mu lwatu nga aweereddwa na buli mukisa gwonna okwetaasa.
2. Tewali muntu n'omu anabalibwanga nga azzizza omusango ogumubonerezesa, kino nga kisinzira kukikolwa kye yakola oba kyatakola, mu kiseera ekyemabega, kyokka nga mu kiseera ekyo ekikolwa kyeyakola oba kyeyalemwa okukola kyali tekittekwa kumubonerezesa, okusinziira mu mateeka g'eggwanga eryo oba ag'amawanga amalala Bwanabanga ateekwa okubonerezebwa mu kiseera weyazziza omusango ogwo.
Ekitundu 12[edit]
Eddembe ly'omuntu yenna eyo gyabera amaka ge era n'ebbaluwa ze tebitaataganyizzibwe nga oba okwazibwa mu ngeri etegoberera mateeka, so n'erinnya lye teriweebuulwenga oba okulebulwa. Buli muntu ateekwa okukuumibwa amateeka aleme kutaataaganyizibwa oba okulumbibwa mu ngeri eyo.
Ekitundu 13[edit]
1. Buli muntu alina eddembe okugenda oba okusula wonna wayagala, munda w'ensalo ez'eggwanga lye.
2. Buli muntu wa ddembe okufuluma okuva mu ggwanga lyona, kino nga kitwaliramu n'eggwanga lye, wamu n'okudda mu ggwanga lye.
Ekitundu 14[edit]
Omuntu ayigganyizibwa waddembe okunoonya obubudamo mu ggwanga eddala era n'okusanyukira mu bubudamo obwo.
Ekitundu 15[edit]
1. Buli muntu ateekwa okufuna eggwanga ettongole gyabalirwa ng'omutuuze.
2. Tewali muntu yenna anagyibwangako obutuuza bw'eggwanga lye wadde okugaanibwa okukyusa obutuuze bwe okubugya mu ggwanga erimu okubuuza mu ddala.
Ekitundu 16[edit]
1. Omusajja oba omukazi omukulu atuuse okwesalirawo, taakomerwenga mu ngeri yenna obutawasa oba okufumbirirwa n'okuzaala abaana, olw'olulyo mwasibuka, olw'eggwanga lye oba lwe'eddini ye. Omusajja n'Omukazi balina onuyinza n'eddembe ebyenkanankana nga tebannafumbiriganwa, oba nga bafumbiriganiddwa oba oluvannyuma lw'obufumbo bwabwe okusattululwa.
2. Amaka gwe musingi gw'eggwanga ogw'obuwangwa olwekyo abantu ne gavumenti basaanye okugakuuma obutiribiri.
Eitundu 17[edit]
1. Buli muntu waddembe okwefunira ebintu bye kululwe oba nga yeetabye ne n'abantu abalala.
2. Tewali muntu yenna anaggyibwangako ebintu bye mu ngeri etagoberera matteka.
Ekitundu 18[edit]
Buli muntu alina eddembe ery'okwerowooleza okwawula ekirungi n'ekibi n'okulondawo eddini gyanasoma. Eddembe lino lizingiramu obuyinza okukyusa eddini oba enzikiriza ye, n'obuyinza obubwe ku lulwe oba wamu n'abantu abalala, mu lwatu oba mu kyama, okwolesa eddini oba enzikiriza ye, ngayigiriza oba ngateeka mu nkola eddini ye byemulagira, nga asinza oba ngakuuma byemugamba.
Ekitundu 19[edit]
Buli muntu wa ddembe okubeera n'endowooza ye era n'okwogera oba okuwandiika nga bwalowooza. Eddembe lino lizingiramu n'ebeetu ery'okugugubira ku ndowooza ye awatali kitaattaagaayizibwa, okusaka okufuna wamu n'okusaasaanya amawulire n'ebirowoozo okuyita mu mikutu gyonnna watali kukomerwa.
Ekitundu 20[edit]
1. Buli muntu ayinza okwetaba mu nkugaana ez'eddembe wamu n'abantu abalala.
2. Tewali n'omu anakakibwanga okwetaba mu nkunganaa awamu n'abantu abalala.
Ekitundu 21[edit]
1. Buli muntu waddembe okwetaba mu nfuga y'eggwenga lye.
2. Buli muntu alina obuyinza obwenkanankana n'obw'omulala obumusobozesa okutuukirira ebitongole bya gavumenti y'ensi ye ebiweereza abantu bonna awatali kukugirwa.
Ekitundu 22[edit]
Buli muntu wa ggwanga alina obuyinza okutuula ne bantu banne ngatebenkedde mu ddembe. Kino kimusobozese okutuuka ku biruubirirwa eby'ekitiibwa by'obuntun'okulongongoosa empisa ze, okuyita mu kukola kw'eggwanga lye oba okukolagana n'awamanga nga amalala, okusinziira ku nteekateeka n'enkozesa 'obugagga bwe'eggwanga mu by'enfuna, ey'embeera z'abantu n'eby'obuwangwa ebitayinza kwewalika mu kukulakulana kuno.
Ekitundu 23[edit]
1. Buli muntu alina eddembe n'obuyinza okukola. Ateekwa okwerondera ekika ky'omulimu ekimuggyamu era ekirina embeera emusobozesa okukola obulungi, wamu n'okukirizibwa oba okuyambibwa singa omulimu ogwo gumuweddeko.
2. Buli mukozi ateekwa okussasulwa empeera entuufu emuggyamu, emusobozesa ye yennyini n'abantu ab'amaka ge okweyimirizawo nga abantu balamu. Bwekiba kyetagisa empeera y'omukozi eyinza okwongerezebwako ensako endala ezimusobozesa okwetaasa ebyo ebimugwako ng'omuntu nga tabyetegekedde.
Ekitundu 24[edit]
Buli muntu ateekwa okuwummula n'okuweera. Asaana akole essawa zakigero buli lunaku era abeere n'ekiseera eky'okwewummuzaamu buli mwaka, kyokka nga empeera ye ey'ekiseera ekyo emuweebwa.
Ekitundu 25[edit]
1. Buli muntu ateekwa okubeera n'omutindo gw'obulamu ogumusobozesa okubeerawo nga mulamu bulungi mu mubiri , ye yennyini n'abantu abamakage, ng'afuna emmere, ebyambalo, ennyumba n'okujjanjabwa singa alwadde era nga asobola okweyambisa ebyo gavumenti y'eggwanga lye by'ekolera abantu baayo okusitula embeera y'obulamu bwabe. (Social Services). Buli muntu, asaana okuyambibwa aleme kweralikirira bwaba nga omulimu gumuweddeko, oba afuuse kateyaamba oba afuuse Ssemwandu oba Nnamwandu oba ngatuusibbwa mu mbeera etemusobozesa kufuna nsiimbi kyokka nga kino siyakyeretedde yekka.
2. Abakyala abazadde wamu n'abaana bateekwa okulabirirwa n'okuyambibwa mu ngeri ey'enjawulo. Abaana bonna oba bazadde baabwe bafumbo mu mateeka oba si bafumbo bagwana okulabirirwa kyenkanyi nga abantu.
Ekitundu 26[edit]
1. Buli muntu ateekwa okuyigirizibwa. Okuyigizibwa kunabanga kwa bwerere mu myaka egisooka ne mu masomero agasookerwamu. Okuyigirizibwa okusookerwako kunabanga kwa buwaze. Amasomero agayigiriza eby'emikonono n'emirimu egy'ekikugu ganaateekebwangawo, era buli muntu alina ebisannizo n'obusobozi anaweebwanga omukisa okusomera mu magunjukiro agawaggulu.
2. Ebyenjigiliza binaluubiriranga okugunjula abantu muby'amagezi n'empisa nga biteeka essira ku kusaamu ekitiibwa eddembe ly'obuntu n'emisingi gyalyo. Binakubirizanga okuteegeeragana okw'abantu ab'ensi n'eddini ez'enjawulo; era binakolaganiranga wamu n'ekibiina ky'Amawanga Amagatte mu kuleetawo emirembe mu baantu.
Ekitundu 27[edit]
1. Buli muntu waddembe okwetaba mu by'obuwangwa ebyensiye era n'okusanyukira ebikolebwa abalina amagezi oba ebitone ebyobuwangwa, n'okugabana ku miganyulo egivudde mukukulakulana kwa sayansi.
2. Buli muntu agwanidde okutaasibwa okuva mu kabi akayinza okutuuka ku mpisa ze oba kwebyo ebimusanyusa mu nsi, kino nga kisinziira ku magezi aga sayansi ebitabo ebibi oba ebifaananyi eby'ekigwenyufu ebiba bikoledwa abaantu.
Ekitundu 28[edit]
Embeera y'abantu ab'eggwanga lye oba ab'omumawanga amalala ng'esobozesa omuntu okufuna eddembe ly'obuntu nga bwe liwandiikiddwa mu KIRAGIRO kino.
Ekitundu 29[edit]
1. Buli muntu alina obuvunanyizibwa eri abantu b'ensi ye, kubanga bano bokka abamusobozesa okukikukulanya mumpisa ne mungeri endala zonna.
2. Omuntu nga akaayanira eddembe lye ery'obuntu ekinamukolangako kyokka ge mateeka ago agateekebwawo okunyweza, okutongoza wamu n'okusaamu ekitiibwa eddembe ly'abalala n'okukuuma empisa ennungi mu bwenkanya oba okukuuma eddembe lya bonna oba amateeka ago ogakuuma obulungi bwa abantu bonna ab'eggwanga eriddukanyizibwa ku demokolasi.
Ekitundu 30[edit]
Tewali nsonga yonna mu KIRANGIRIRO kino enetapoutibwanga mu ngeri etegeeza nti ewa ebbeetu abantu b'eggwanga oba ekibinja ky' abantu okwenyigira oba okwetaba mu kikolwa kyonna ekigenderera okuzikiriza eddembe ly'obuntu eriwandiikiddwa mu KIRANGIRIRO kino.


text:
Yobu
Chapter 17
1 Omwoyo gwange gumalibwawo, ennaku zange ziwedde, Entaana enneeteekeddeteekedde.
2 Mazima waliwo abakudaazi gye ndi, N'eriiso lyange libeera mu kusosonkereza kwabwe.
3 Leeta nno akakalu, onneeyimirire gy'oli wekka; Waliwo ani anaakwatagana nange mu mukono?
4 Kubanga okisizza omutima gwabwe obutategeera: Kyonoovanga olema okubagulumiza.
5 Oyo aloopa mikwano gye okuba omuyiggo, Era n'amaaso g'abaana be galiggwaawo.
6 Era anfudde ekigambo eky'obuwemu mu bantu; Era nfuuse ekyenyinyalwa mu lwatu.
7 Era n'eriiso lyange lizibye olw'okunakuwala, N'ebitundu byange byonna biri ng'ekisiikirize.
8 Abantu ab'amazima banaakungubazanga ekyo, N'ataliiko musango aneegolokosanga ku oyo atatya Katonda.
9 Era naye omutuukirivu anaakwatanga ekkubo lye, N'oyo alina emikono emirongoofu aneeyongerayongeranga okuba n'amaanyi,
10 Naye mukomeewo mwenna, mujje nno: So ssiirabe muntu wa magezi ku mmwe.
11 Ennaku zange ziwedde, okuteesa kwange kukutuddwa, Era n'okulowooza okw'omu mutima gwange.
12 Bafuusa ekiro okuba omusana: Omusana guliraana ekizikiza, bwe boogera bwe batyo.
13 Bwe nsuubira amagombe okuba ennyumba yange: Oba nga neeyaliiridde ekitanda kyange mu kizikiza;
14 Oba nga ŋŋambye okuvunda nti Ggwe kitange; N'envunyu nti Ggwe mmange era mwannyinaze;
15 Kale essuubi lyange liri ludda wa? N'essuubi lyange aliriraba ani?
16 Lirikka mu bisiba eby'amagombe, Okuwummula nga kumaze okubaawo omulundi gumu mu nfuufu.


text:
Bya HANNINGTON NKALUBO
ABAVUBUKA ba NRM mu Kampala batongozza okuyisa ebivvulu by'okukuza emyaka 50 egy’ameefuga ne basaba Gavumenti eyongere okukola ku bizibu byabwe nga bw’ezze ekola bulijjo.
Baayisizza ebivvulu ku nguudo ez’enjawulo mu Kampala nga baatandikidde ku ssaawa ya Kkwini ne bagenda mu Kisenyi, ebibinja by'abavubuka gye byabeegattiddeko ne batambula nga bwe bakumba n'okukuba ennyimba eziwaana eggwanga.
Omukwanaganya w'abavubuka bano, Swaibu Mugisha yagambye nti nga October 9 lunaku lwa byafaayo eri eggwanga lino okwawukana ku nnaku endala ezibaddewo.
"Okugoba Abazungu ne tufuna obwetwaze gy’emirembe gye tulina kati kubanga n'abakulembeze nga Pulezidenti Museveni mwe baggidde ne bakulembera eggwanga okuliggya mu ntalo kati tulina emirembe twefuga era twekolera ku nsonga zaffe" Mmugisha bwe yagambye.
N'agattako nti batandise okuyisa ebivvulu era bagenda kwetoloola Kampala yonna nga bakunga abantu naddala abavubuka okwetaba ku mikolo egigenda okuba egyenjawulo e Kololo.
Ate James Ssseguya yategeezezza nti Gavumenti baagala ekole bulungi ku nsonga eziruma abavubuka.


text:
Bya MUWANGA KAKOOZA
OMULABIRIZI w'e Luweero, Evans Mukasa Kisekka alabudde ababaka ba palamenti okwewala okuteesanga n'obusungu n'abasaba n'okukomya omuze gw'obutadda eri balonzi kubeebuuzaako nga waliwo ensonga enkulu mu ggwanga.
Eyali Katikkiro Polof. Apolo Nsibambi naye asabye ababaka okukomya okulengezza Pulezidenti Museveni bwe waba nga waliwo ensonga ze balemeddwa okukkaanyaako naye.
Bino byabadde ku mukolo gw'okusabira eggwanga okuweza emyaka 50 ogwategekeddwa palamenti era nga gwetabiddwaako abakulembeze b'eddiini zonna.
Era gwabaddeko sipiika Rebecca Kadaga ,omumyuka owookubiri owa Katikkiro Henry Muganwa Kajura .
Mukasa Kisekka eyabadde omubuulizi w'olunaku yasabye ababaka obuteerabira baabalonda wabula baddengayo okubeebuuzaako nga waliwo ensonga enkulu.
“Abamu bwe baamala okulondebwa beezimbira mayumba Kampala eby'okudda mu byalo okulaba abaabalonda baabivaako dda' Kisekka bwe yagambye.
Yasabye ababaka obutakozesanga busungu nga bateesa n'agamba, 'Omuntu alina obusungu eri munne agenda kulamulwa ku lunaku lw'enkomerero'.
Sipiika Kadaga yagambye nti palamenti emanyi Katonda era buli lwe baba bagenda okuteesa basooka kusaba.


text:
Nekkemiya
Chapter 7
1 Awo olwatuuka bbugwe bwe yaggwa okuzimba, era nga mmaze okusimba enzigi, n'abaggazi n'abayimbi n'Abaleevi nga balondeddwa,
2 awo muganda wange Kanani ne Kananiya omukulu w'ekigo ne mbakwasa Yerusaalemi: kubanga yali musajja mwesigwa, era yatyanga Katonda okusinga bangi.
3 Ne mbagamba nti Enzigi za Yerusaalemi teziggalwangawa ng'omusana tegunnakangaalukuka; era bwe bayimirira nga bakuuma baggalengawo enzigi, era muzinywezenga n'ebisiba: era mussengawo abakuumi ku abo abali mu Yerusaalemi, buli muntu mu luwalo lwe, era buli muntu ng'ayolekera ennyumba ye.
4 Era ekibuga kyali kigazi era kinene: naye abantu abaali omwo baali batono, n'ennyumba nga tezizimbiddwa.
5 Katonda wange n'akiteeka mu mutima gwange okukuŋŋaanya abakungu n'abakulu n'abantu babalibwe ng'okuzaalibwa kwabwe bwe kwali. Ne ndaba ekitabo eky'okuzaalibwa kw'abo abaasooka okwambuka, ne ndaba, nga kiwandiikiddwamu nti
6 Bano be baana b'essaza abaayambuka okuva mu bunyage bw'abo abaatwaiibwa, Nebukadduneeza kabaka w'e Babulooni be yatwala, era abaddayo e Yerusaalemi ne Yuda, buli muntu mu kibuga ky'ewaabwe;
7 abajja ne Zerubbaberi, Yesuwa, Nekkemiya, Azaliya, Laamiya, Nakamani, Moluddekaayi, Birusani, Misuperesi, Biguvayi, Nekumu, Baana. Omuwendo gw'abasajja ab'oku bantu ba Isiraeri:
8 abaana ba Palosi, enkumi bbiri mu kikumi mu nsanvu mu babiri.
9 Abaana ba Sefatiya, ebikumi bisatu mu nsanvu mu babiri.
10 Abaana ba Ala, lukaaga mu ataano mu babiri.
11 Abaana ba Pakasumowaabu, ow'oku baana ba Yesuwa ne Yowaabu, enkumi bbiri mu lunaana mu kkumi mu munaana
12 Abaana ba Eramu, lukumi mu ebikumi bibiri mu ataano mu bana.
13 Abaana ba Zattu, lunaana mu ana mu bataano.
14 Abaana ba Zakkayi, lusanvu mu nkaaga.
15 Abaana ba Binnuyi, lukaaga mu ana mu munaana.
16 Abaana ba Bebayi, lukaaga mu abiri mu munaana.
17 Abaana ba Azugaadi, enkumi bbiri mu ebikumi bisatu mu abiri mu babiri.
18 Abaana ba Adotukamu, lukaaga mu nkaaga mu musanvu.
19 Abaana ba Biguvaayi, enkumi bbiri mu nkaaga mu musanvu.
20 Abaana ba Adini, lukaaga mu ataano mu bataano.
21 Abaana ba Ateri, owa Keezeekiya, kyenda mu munaana.
22 Abaana ba Kasumu, ebikumi bisatu mu abiri mu munaana.
23 Abaana ba Bezayi, ebikumi bisatu mu abiri mu bana.
24 Abaana ba Kalifu, kikumi mu kkumi mu babiri.
25 Abaana ba Gibyoni, kyenda mu bataano.
26 Abasajja ab'e Besirekemu ne Netofa, kikumi mu kinaana mu munaana.
27 Abasajja ab'e Anasosi; kikumi mu abiri mu munaana.
28 Abasajja ab'e Besuwazumavesi, amakumi ana mu babiri.
29 Abasajja ab'e Kiriyasuyalimu, Kefira, ne Beerosi, lusanvu mu ana mu basatu.
30 Abasajja ab'e Laama ne Geba, lukaaga mu abiri mu omu.
31 Abasajja ab'e Mikumasi, kikumi mu abiri mu babiri.
32 Abasajja ab'e Beseri ne Ayi, kikumi mu abiri mu basatu.
33 Abasajja ab'e Nebo eky'okubiri, amakumi ataano mu babiri.
34 Abaana ba Eramu ow'okubiri, lukumi mu ebikumi bibiri mu ataano mu bana.
35 Abaana ba Kalimu, ebikumi bisatu mu abiri.
36 Abaana ba Yeriko, ebikumi bisatu mu ana mu bataano.
37 Abaana ba Loodi, Kadidi, ne Ono, lusanvu mu abiri mu omu.
38 Abaana ba Senaa, enkumi ssatu mu lwenda mu asatu.
39 Bakabona: abaana ba Yedaya, ow'oku nnyumba ya Yesuwa; lwenda mu nsanvu mu basatu.
40 Abaana ba Immeri, lukumi mu ataano mu babiri.
41 Abaana ba Pasukuli, lukumi mu ebikumi bibiri mu ana mu musanvu.
42 Abaana ba Kalimu, lukumi mu kkumi mu musanvu.
43 Abaleevi: abaana ba Yesuva ow'e Kadumyeri, ow'oku baana ba Kodeva, nsanvu mu bana.
44 Abayimbi: abaana ba Asafu, kakumi mu ana mu munaana
45 Abaggazi: abaana ba Sallumu, abaana ba Ateri, abaana ba Talumoni, abaana ba Akkubu, abaana ba Katita, abaana ba Sobayi, kikumi mu asatu mu munaana.
46 Abanesinimu: abaana ba Zika, abaana ba Kasufa, abaana ba Tabbawoosi;
47 abaana ba Keriso, abaana ba Siya, abaana ba Padoni;
48 abaana ba Lebana, abaana ba Kagaba, abaana ba Salumayi;
49 abaana ba Kanani, abaana ba Gidderu, abaana ba Gakali;
50 abaana ba Leyaya, abaana ba Lezini, abaana ba Nekoda;
51 abaana ba Gazzamu, abaana ba Uzza, abaana ba Paseya;
52 abaana ba Besayi abaana ba Meyunimu, abaana ba Nefusesimu;
53 abaana ba Bakubuki, abaana ba Kakufa, abaana ba Kalukuli;
54 abaana ba Bazulisi, abaana ba Mekida, abaana ba Kalusa;
55 abaana ba Balukosi, abaana ba Sisera, abaana ba Tema;
56 abaana ba Neziya, abaana ba Katifa.
57 Abaana b'abaddu ba Sulemaani; abaana ba Sotayi, abaana ba Soferesi, abaana ba Perida;
58 abaana ba Yaala, abaana ba Dalukoni, abaana ba Gidderi;
59 abaana ba Sefatiya, abaana ba Kattiri, abaana ba Pokeresukazzebayimu, abaana ba Amoni.
60 Abanesinimu bonna n'abaana b'abaddu ba Sulemaani baali ebikumi bisatu mu kyenda mu babiri.
61 Era bano be baayambuka okuva e Terumeera, e Terukalusa, e Kerubu, e Yaddoni, ne Immeri: naye ne batayinza kulaga nnyumba za bakitaabwe newakubadde okuzaalibwa kwabwe oba nga ba Isiraeri:
62 abaana ba Deraya, abaana ba Tobiya, abaana ba Nekoda, lukaaga mu ana mu babiri.
63 Ne ku bakabona: abaana ba Kobaya, abaana ba Kakkozi, abaana ba Baluzirayi, eyawasa omukazi ow'oku bawala ba Baluzirayi Omugireyaadi, n’atuumibwa erinnya lyabwe.
64 Abo ne banoonya okuwandiikibwa kwabwe mu abo abaabalibwa ng'okuzaalibwa kwabwe bwe kwali, naye ne kutalabika: kyebaava babawoola ne babagoba mu bwakabona.
65 Tirusaasa n'abagamba baleme okulya ku bintu ebitukuvu ennyo okutuusa kabona lw'aliyimirira alina Ulimu ne Sumimu.
66 Ekibiina kyonna wamu yali obukumi buna mu enkumi bbiri mu bikumi bisatu mu nkaaga,
67 obutassaako baddu baabwe n'abazaana baabwe, omuwendo gwabwe asanvu mu ebikumi bisatu mu asatu mu musanvu: era baalina abasajja abayimbi n'abakazi abayimbi ebikumi bibiri mu ana mu bataano.
68 Embalaasi zaabwe zaali lusanvu mu asatu mu mukaaga; ennyumbu zaabwe ebikumi bibiri mu ana mu ttaano;
69 eŋŋamira zaabwe ebikumi bina mu asatu mu ttaano; endogoyi zaabwe kakaaga mu lusanvu mu abiri.
70 Era abamu ku mitwe gy'ennyumba za bakitaabwe ne bawaayo eri omulimu. Tirusaasa n'awaayo mu ggwanika daliki eza zaabu lukumi, ebibya amakumi ataano, ebyambalo bya bakabona ebikumi bitaano mu asatu.
71 Era abamu ku mitwe gy'ennyumba za bakitaabwe ne bawaayo mu ggwanika ery'omulimu daliki eza zaabu obukumi bubiri, ne laateri eza ffeeza enkumi bbiri mu bikumi bibiri.
72 N'ebyo abantu abalala bye baawa byali daliki ezaabu obukumi bubiri ne laateri eza ffeeza enkumi bbiri, n'ebyambalo bya bakabona nkaaga mu musanvu.
73 Awo bakabona n'Abaleevi n'abaggazi n'abayimbi n'abamu ku bantu n'Abanesinimu ne Isiraeri yenna ne babeeranga mu Bibuga byabwe. Awo omwezi gw'omusanvu bwe gwatuuka, abaana ba Isiraeri nga bali mu bibuga byabwe.


text:
Yeremiya
Chapter 27
1 Yekoyakimu mutabani wa Yosiya kabaka wa Yuda nga kyajje atanule okufuga, ekigambo kino ne kijja eri Yeremiya okuva eri Mukama nga kyogera nti
2 Bw'ati Mukama bw'aŋŋamba nti Weekolere ebisiba n'emiti egy'ekikoligo obiteeke mu bulago bwo;
3 obiweereze kabaka wa Edomu ne kabaka wa Mowaabu ne kabaka w'abaana ba Amoni ne kabaka w'e Ttuulo ne kabaka w'e Sidoni mu mukono gw'ababaka abajja e Yerusaalemi eri Zeddekiya kabaka wa Yuda;
4 obalagire ebigambo eby'okutwalira bakama baabwe nti Bw'ati bw'ayogera Mukama w'eggye Katonda wa Isireari nti Bwe muti bwe muligamba bakama bammwe nti
5 Nze nakola ensi, omuntu n'ensolo ebiri ku nsi, n'obuyinza bwange obungi n'omukono gwange ogugoloddwa; era nze ngiwa gwe nsiima.
6 Era kaakano mpadde ensi zino zonna mu mukono gwa Nebukadduneeza kabaka w'e Babulooni omuddu wange; era mmuwadde n'ensolo ez'omu nsiko okumuweerezanga.
7 N'amawanga gonna galimuweereza ye ne mutabani we n'omwana wa mutabani we okutuusa ebiro eby'ensi ye lwe birituuka: kale amawanga mangi ne bakabaka abakulu ne balyoka bamufuula omuddu.
8 Awo olulituuka eggwanga n'obwakabaka abatalikkiriza kuweerezanga Nebukadduneeza oyo kabaka w'e Babulooni, era abatalikkiriza kuteeka nsingo yaabwe wansi w'ekikoligo kya kabaka w'e Babulooni, eggwanga eryo ndiribonereza, bw'ayogera Mukama, n'ekitala n'enjala ne kawumpuli okutuusa lwe ndimala okubazikiriza n'omukono gwe.
9 Naye mmwe temuwuliranga bannabbi bammwe newakubadde abafumu bammwe newakubadde ebirooto byammwe newakubadde abalogo bammwe newakubadde abasamize bammwe ababagamba nti Temuliweereza kabaka w'e Babulooni:
10 kubanga babalagula kya bulimba okubatwala ewala n'ensi yammwe; era ndyoke mbagobemu ne muzikirira.
11 Naye eggwanga eririteeka ensingo yaabwe wansi w'ekikoligo kya kabaka w'e Babulooni ne limuweereza, eggwanga eryo ndirireka libeere mu nsi yaabwe bo, bw'ayogera Mukama; era baligirima ne batuula omwo.
12 Awo ne ŋŋamba Zeddekiya kabaka wa Yuda ng'ebigambo ebyo byonna bwe byali nga njogera nti Muteeke ensingo zammwe wansi w'ekikoligo kya kabaka w'e Babulooni, mumuweereze ye n'abantu be mubeere abalamu.
13 Mwagalira ki okufa, ggwe n'abantu bo, n'ekitala n'enjala ne kawumpuli, nga Mukama bw'ayogedde: eby'eggwanga eritalikkiriza kuweereza kabaka w'e Babulooni?
14 So temuwuliranga bigambo bya bannabbi aboogera nammwe nti Temuliweereza kabaka w’e Babulooni: kubanga babalagula kya bulimba.
15 Kubanga sibatumanga, bw'ayogera Mukama, naye balagulira mu linnya lyange obulimba; ndyoke mbagobe mu ne muzikirira, mmwe ne bannabbi ababalagula.
16 Era ne ŋŋamba ne bakabona n'abantu bano bonna nti Bw'ati bw'ayogera Mukama nti Temuwuliranga bigambo bya bannabbi bammwe ababalagula nga boogera nti Laba, ebintu eby'omu nnyumba ya Mukama binaatera okukomezebwawo nate okuva mu Babulooni: kubanga babalagula kya bulimba.
17 Temubawuliranga; muweereze kabaka w’e Babulooni mubeere abalamu: ekibuga kino kiki ekinaaba kikifuusa amatongo.
18 Naye oba nga bannabbi, n'ekigambo kya Mukama oba nga kiri nabo, beegayirire nno Mukama w'eggye ebintu ebisigadde mu nnyumba ya Mukama ne mu nnyumba ya kabaka wa Yuda ne mu Yerusaalemi bireme okugenda e Babulooni.
19 Kubanga bw'ati bw'ayogera Mu kama w'eggye eby'empagi n'eby'ennyanja n'eby'entebe n'eby'ebintu ebifisseewo ebisigadde mu kibuga kino,
20 Nebukadduleeza kabaka w'e Babulooni by'ataatwala bwe yatwala nga musibe Yekoniya mutabani wa Yekoyakimu kabaka wa Yuda n'amuggya e Yerusaalemi n'amutwala e Babulooni n'abakungu bonna aba Yuda ne Yerusaalemi
21 weewaawo, bw'ati bw'ayogera Mukama w'eggye, Katonda wa Isiraeri, eby'ebintu ebisigadde mu nnyumba ya Mukama ne mu nnyumba ya kabaka wa Yuda ne mu Yerusaalemi nti
22 Biritwalibwa e Babulooni, era biribeera eyo okutuusa ku lunaku lwe ndibajjira bw'ayogera Mukama; kale ne ndyoka mbaggyayo ne mbikomyawo mu kifo kino.


text:
Nekkemiya
Chapter 11
1 Awo abakulu b'abantu ne babeeranga mu Yerusaalemi: era n'abantu abalala ne bakuba obululu okuggya omu ku kkumi okumuleeta okubeera mu Yerusaalemi ekibuga ekitukuvu, ne bali omwenda okubeera mu bibuga ebirala.
2 Awo abantu ne beebaza abasajja bonna abeeronda ku bwabwe okubeera mu Yerusaalemi.
3 Era bano be bakulu b'essaza abaabeeranga mu Yerusaalemi: naye mu bibuga bya Yuda ne mubeeramu buli muntu mu butaka bwe mu bibuga byabwe, Isiraeri, bakabona n'Abaleevi n'Abanesinimu n'abaana b'abaddu ba Sulemaani.
4 Ne mu Yerusaalemi ne mubeeramu abamu ku baana ba Yuda ne ku baana ba Benyamini. Ku baana ba Yuda: Ataya mutabani wa Uzziya mutabani wa Zekkaliya mutabani wa Amaliya mutabani wa Sefatiya mutabani wa Makalaleri ow'oku baana ba Pereezi;
5 ne Maaseya mutabani wa Baluki mutabani wa Kolukoze mutabani wa Kazaya mutabani wa Adaya mutabani wa Yoyalibu mutabani wa Zekkaliya omwana w'Omusiiro.
6 Batabani ba Pereezi bonna abaabeera mu Yerusaalemi baali ebikumi bina mu nkaaga mu munaana abasajja abazira.
7 Era bano be batabani ba Benyamini: Sallu mutabani wa Mesullamu mutabani wa Yowedi, mutabani wa Pedaya mutabani wa Kolaya mutabani wa Maaseya mutabani wa Isiyeri mutabani wa Yesaya.
8 Awo oluvannyuma lw'oyo Gabbayi ne Sallayi, olwenda mu amakumi abiri mu munaana.
9 Ne Yoweeri, mutabani wa Zikuli ye yali omulabirizi waabwe: ne Yuda mutabani wa Kassenuwa ye yali ow'okubiri okufuga ekibuga.
10 Ku bakabona: Yedaya mutabani wa Yoyalibu ne Yakini
11 ne Seraya mutabani wa Kirukiya mutabani wa Mesullamu mutabani wa Zadoki mutabani wa Merayoosi mutabani wa Akitubu, omukulu w'ennyumba ya Katonda,
12 ne baganda baabwe abaakolanga omulimu ogw'omu nnyumba, olunaana mu abiri mu babiri: ne Adaya mutabani wa Yerokamu mutabani wa Peraliya mutabani wa Amuzi mutabani wa Zekkaliya mutabani wa Pasukuli mutabani wa Malukiya,
13 ne baganda be, abakulu b'ennyumba za bakitaabwe, ebikumi bibiri mu ana mu babiri: ne Amasusaayi mutabani wa Azaleri mutabani wa Azayi mutabani wa Mesiremoosi mutabani wa Immeri,
14 ne baganda baabwe, abasajja ab'amaanyi abazira, kikumi mu abiri mu munaana: ne Zabudyeri mutabani wa Kaggedolimu ye yali omulabirizi waabwe.
15 Ne ku Baleevi: Semaaya mutabani wa Kassubu mutabani wa Azulikamu mutabani wa Kasabiya mutabani wa Bunni;
16 ne Sabbesayi ne Yozabadi, ku bakulu b'Abaleevi abaalabiriranga emirimu egy'ebweru egy'ennyumba ya Katonda;
17 ne Mattaniya mutabani wa Mikka mutabani wa Zabudi mutabani wa Asafu eyali omukulu okuleeterezanga okwebaza bwe baasabanga, ne Bakubukiya ow'okubiri mu baganda be; ne Abuda mutabani wa Sammuwa mutabani wa Galali mutabani wa Yedusuni.
18 Abaleevi bonna abaali mu kibuga ekitukuvu baali ebikumi bibiri mu kinaana mu bana.
19 Era nate abaggazi, Akkubu ne Talumooni ne baganda baabwe abaakuumanga emiryango baali kikumi mu nsanvu mu babiri.
20 N'Abaisiraeri bonna abalala, ku bakabona Abaleevi, baabanga mu bibuga byonna ebya Yuda, buli muntu mu busika bwe.
21 Nave Abanesinimu ne babeeranga mu Oferi: ne Zika ne Gisupa be baali abakulu b'Abanesinimu.
22 Ne Uzzi mutabani wa Baani mutabani wa Kasabiya mutabani wa Mattaniya mutabani wa Mikka, ow'oku baana ba Asafu abayimbi, ye yali omulabirizi w'Abaleevi e Yerusaalemi okulongoosa emirimu egy'omu nnyumba ya Katonda.
23 Kubanga kabaka yali alagidde ebigambo byabwe, era yali akuutidde abayimbi eby'enkalakkalira nga buli lunaku bwe lwetaaga.
24 Ne Pesakiya mutabani wa Mesezaberi ow'oku baana ba Zeera mutabani wa Yuda yabanga ku mukono gwa kabaka olw'ebigambo byonna eby'abantu.
25 N'olw'ebyalo n'ennimiro zaako, abamu ku baana ba Yuda ne babeeranga mu Kirasualuba ne mu bibuga byako, ne mu Diboni n'ebibuga byako, ne mu Yekabuzeeri n'ebyalo byako:
26 ne mu Yesuwa ne mu Molada ne Besupereti;
27 ne mu Kazalusuali ne mu Beeruseba ne mu bibuga byako;
28 ne mu Zikulagi ne mu Mekona n'ebibuga byako;
29 ne mu Enulimmoni ne mu Zola ne mu Yalamusi;
30 Zanowa ne Adulamu n'ebyalo byako, Lakisi n'ennimiro zaako, Azeka n'ebibuga byako. Bwe batyo bwe baasiisira okuva e Beeruseba okutuuka ku kiwonvu kya Kinomu.
31 Abaana ba Benyamini nabo ne babeeranga okuva e Geba n'okweyongerayo e Mikumasi ne Ayiya, ne Beseri n'ebibuga byako;
32 Anasosi ne Nobu ne Ananiya;
33 Kazoli ne Laama ne Gittayimu;
34 ne Kadidi ne Zeboyimu ne Neballati;
35 ne Loodi ne Ono, ekiwonvu eky'abakozi.
36 Ne ku Baleevi ebisanja ebimu eby'omu Yuda ne bigattibwa ne Benyamini.


text:
OBWESIMBU mu muntu kye kintu buli omu ky’ayaayaanira okufuna singa aba afunye omwagalwa.
Bangi bafuba okunoonya abantu omutima gwabwe gwe gubeera gusiimye ng’abamu bakirabira mu bintu omuli okwegabira obulabo, okwetwalako awutu n’ebirala.
Omuntu bw’alaba nga munne ebimu ku bisaanyizo bino tabirina baba balowooza nti babalimba.
Mu pulogulaamu y’Akasaale k’omukwano ebeerawo buli Lwakutaano ku Bukedde ttivvi 1, omuba bassenga Halima Namakula, Annet Nandujja ne Kkojja Abbey Kabanda ku mulundi guno batulaze ebintu kw’olabira omuntu eyakusiima nga ne bw’aba tonnamutwala mu maka go, omulaba bulabi n’omusiima.
Kkojja Kabanda agamba nti omuntu eyakusiima, tasalawo kintu nga tannakwebuuzaako kuba olumu ayinza okulowooza nti ky’aba asazeewo kiyinza obutaba kituufu.
Agamba nti omuntu akwagala bw’akukwatako oba omuwulira engalo nga mpeweevu bulungi naye bw’omufuna ng’amala gakuyisaako engalo oyo aba akulimba.
Ate ye Nandujja n’agattaako nti omuntu ono buli kiseera abeera okukubira ku ssimu ng’akuwaanawaana nga bw’akwagala era naawe bw’olaba ng’akukubidde ku ssimu owulira nga n’obuviiri bukuvudde ku mutwe nga tolina kintu ky’oyoya okuleka ye.
Ye Namakula n’awumbawumba ng’agamba nti omuntu ono buli kiseera aba akuyiiyiza obuntu obunaakusanyusa nga okukuwa obulabo, okukutwala awutu.
Naye ate waliwo abasajja abakola bino nga balina kye banoonya era olukifuna nga badduka. Kale abawala mulina okwegendereza.


text:
OMULAMUZI mu kkooti ya Buganda Road, Lilian Bucyana oluvannyuma lw’okuwuliriza abantu
bonna abeetaagisa mu musango guno ku luuyi lw’omuwawaabirwa n’olw’abawaabi yasazeewo
nti omusango gwasinga yaaya eyatulugunya omwana Aneela Kamanzi n’asalawo asibwe emyaka
ena e Luzira.
Ekibonerezo kino bangi baakiwakanyizza nga tebamatidde era ne basigala nga beemulugunya n’okugamba nga bwe kiri ekitono ennyo.
Wabula amateeka ga Uganda gakkiriza omuntu atamatidde mu nsonga yonna okujulira n’ayambibwa nga bwe kisoboka.
N’olwekyo abo bonna abawulira nga tebaamatidde mu nsalawo ya kkooti basobola okukola ekyo. Wabula tusuubira nti ne ku egyo emyaka egyakaligiddwa omukazi ono, ekkomera linaamuyamba okwezza obuggya n’afuna omutima omusaasizi eri naddala abaana olwo eggwanga oluvannyuma
ne lisobola okumuganyulwamu.
Elizabeth Kitone,
Jinja.


text:
Bya KIZITO MUSOKE
BULO kamu ku bubuga obusangibwa mu disitulikiti ya Butambala. Kalimu abatuuze abakunukkiriza mu 10,000 n’ebizimbe bingi bitutunuka. Ebyembi, abantu bano bonna tebalina kaabuyonjo ya lukale mu kabuga kaabwe ekizibu abatuuze kye bassa ku bakulembeze baabwe be bagamba nti tebalumirirwa kitundu. Era abatuuze bwe baabuuziddwa we baddukira nga bafunye ekyetaago, beewaanye ng’ensiko bw’ebamalira ekizibu kino naddala nga baagala okufuuyisa!
Akabuga kano akasangibwa mayiro 57 okuva mu kibuga Kampala, era takisi ozirinnyira mu paaka ya takisi ey'omu Kisenyi nga n’osasulayo 8,000/- zokka.
Okwata lw’e Masaka, kyokka olutuuka e Mitala Maria, w’owetera n’okwata ku ddyo ekkubo ery’ettaka erijudde enfuufu era wano bangi beebikkirira. Okuva e Mitala Maria, emmotoka zitandika okutikka akabindo, era abasaabaze abamu batuuka n’kiokubassa ku kameeme ng’emmotoka ebooze!
Okuvaayo okujja e Kampala baleetera 6,000/- kyokka bw’otolamuza bayinza n’okukuggyako 10,000/-. Ekisinga obukulu, bw’oba onoovaayo, olina okukeera kubanga bwe ziwera ssaawa 5.00, emmotoka ziba za kkekwa.
Ssentebe wa LC I, Adam Jjuuko agamba nti okumanya akabuga kakuze, mu kiseera kino keegasse n’ebyalo ebiriraanyeewo okuli Butawuka, Kankeesa ne Kaalo.
Bulo bw’afaanana
Bw’otuuka mu Bulo olabira ddala akabuga akakula, anti kalina enguudo nnya ezigenda mu bitundu eby’enjawulo era nga zonna nzimbeko ebizimbe. Kuno kuliko ekkubo erigenda e Kampala, e Ng'ando, e Kanoni n’e Kayabwe. Bulo alina amayumba agawera 2,000.
Balina eddwaaliro lya Health Centre III n'amasomero ga siniya agakola obulungi. Kyokka obuzibu businga mu ga pulayimale anti gasuula abaana ne gadda ne mu kati ne geewogoma.
ENTAMBULA
Okufaananako ne Kampala, akabuga Bulo kajjudde bodaboda, era ssentebe w’abavubuka mu Bulo, Francis Sebandeke agamba zikunukkiriza mu 200.
Balina ne paaka ya takisi era takisi ezikola ku luguudo lw’e Kampala ziri 30.
Balina amasundiro g’amafuna 3.
EBYOBUSUUBUZI
Balina supamaketi, ebyuma by’emmwaanyi n’ebya kasooli.
Abantu baayo bajjumbira nnyo okukolera mu butale bw'omubuulo era ssentebe Jjuuko agamba nti buli lunaku e Bulo wavaayo emmotoka nga nnya ne zitambula mu butale obw’enjawulo.
Ensibuko y’erinnya Bulo
Ssentebe wa L.C 1, Adam Jjuuko agamba:
Erinnya Bulo lyava ku musajja Bulo eyasooka okukola akaduuka mu kitundu nga mu kiseera ekyo n’Abayindi baali tebannasengayo. Kaali ka ssubi ng'abantu bonna gye bagula ebintu.
Omuntu bwe yalinga agendayo, baamubuuzanga nti ‘Ogenda wa Bulo, kugula bintu?’ Olwo erinnya Bulo ne likala ku kitundu ekyo. Mu kiseera we baatemeramu amagombolola mu Buganda, baasalawo erinnya ly'omusajja ono okilituuma eggombolola.
Ebiyambye ekitundu okukula
l Ssentebe Jjuuko agamba nti ettaka ly’e Bulo yiika 49, lya Kabaka ekyayamba abantu okulikolerako enkulaakulana nga tewali abakuba ku mukono.
l Entambula nnyangu, anti w’oyagalira okugenda e Kampala entambula ebeerawo, bodaboda nnyingi ne takisi gyeziri.
l Ettaka terinnafuuka lya buseere era ku 1,500,000 ofuna poloti eya fuuti 40/30, ate 50/100 ogifuna ku 3,000,000/- - 4,000,00/-.
l Emmere si yaabuseere, essowaani egula 2,500/- - 4,000/-.
l Emizigo gy’amaduuka giri wakati wa mitwalo 80 n'akakadde omwaka omulamba.
Abazimbye Bulo
Bangi bazimbye ebizimbe n'okukoleramu emirimu egiganyudde abatuuze, era nga mu basukkulumye ku balala kuliko; Hajati Nkajubi, Haji Kasumba Ssekikubo, Haji Sula Kiwagalo ne Ng'anda.
Ebizibu by’e Bulo
1 Tebalina we bayiwa kasasiro, buli omu w’asanga w’ayiwa ate tewali avunaanyizibwa ku kumuyoola.
2 Abakyala abatunda emmere, bagamba nti obutabeera na katale we batundira emmere, kibakosezza nnyo, anti beewagaanya ku mbalaze za bizimbe wadde abakulembeze baabwe basiiba babasuubiza okubazimbira akatale kyokka bikoma mu bigambo.
3 Amakubo gaabwe mangi gajjudde ebinnya n’enfuufu.
4 Wadde ekitundu kibeeramu abantu abakunuukiriza mu 10,000, tebalina kaabuyonjo ya lukale n’emu. Aba bodaboda baategeezezza nti abatuuze okufuuyisa bamala kulabiriza nga tewali muntu ajja, olwo ne beesogga akasiko ne bamala ebizibu byabwe.
5 Bo abavubuka bakaaba mirimu era bangi bakeera ku mbalaza ate balala ku siteegi za bodaboda kusaba bibaluwa ku banaabwe abalina pikipiki.
6 Tebalina masomeo ga pulayimale gayisa baana era gye buvuddeko omumyuka wa ssentebe wa NRM mu ggwanga, Haji Moses Kigongo yategeeza nga bw’ajja okugoba abasomesa ba pulayimale mu Bulo bonna, ng’abalanga kumuswazanga ne basuula abaana mu kitundu gy’asibuka.
Ebyokwerinda
Abatuuze bagamba tebibadde bibi, oluvannyuma lwa poliisi okusitukiramu n'ekwata abamenyi b’amateeka ab'olulango n'ebaggalira.


text:
Bya BASASI BAFFE
KKAMPUNI ez’enjawulo zikyesowolayo okuyambako mu kutegeka emisinde gy’okujaguza amazaalibwa ga Kabaka Ronald Muwenda Mutebi II ag’emyaka 60.
Abasawo ba St. John Ambulance, KCCA ne kkampuni y’amazzi eya Rwenzori zeegasse ku ezo ezaasooka okuteekamu ensimbi okuli; Vision Group (efulumya ne Bukedde), Airtel, Events Warehouse, Post Bank, CBS, Majestic Brands ne MAADs Advertizing okulinnyisa omutindo gw’emisinde gino eginaddukibwa nga April 12 ng’ebikujjuko ebisooka mu kukuza amazaalibwa ga Kabaka.
Eggulo, poliisi ng’ekulembeddwaamu abaduumizi ku mitendeera egy’enjawulo mu Kampala okwabadde Haruna Isabirye aduumira poliisi mu Kampala n’emiriraano, AC Anatoli Muleterwa, Siraje Bakaleke, SSP Muzafar Zirabamuzaale, akulira ebyokwerinda bya Kabaka, Capt. Musaazi n’abavunaanyizibwa ku bidduka, SP James Wakoli ne ASP Israel Wambesyo be baabadde mu kulambula mu Lubiri abaddusi we bagenda okusimbuka.
Bano beegattiddwaako Events WareHouse abaakulembeddwa Julius Luutu, Post Bank, Majestic Brands n’abaakakiiko akategesi n’akakiiko ak’ebyekikugu aka Athletics Kampala Association.
“Ebitongole ebikuumaddembe bigenda kukwatira wamu okukuuma obulamu bw’abantu era ng’umya abantu bonna abanajja nti ebyokwerinda biri gguluggulu. Nkubiriza abanajja bonna okukolagana obulungi ne poliisi kuba yaweereddwa omulimu gw’okukuuma eddembe ku misinde gino,” Isabirye bwe yategeezezza.
Moses Buhanga, owa Rwenzori Water, agumizza abaddusi nti bagenda kussa amazzi mu bifo ebitali bimu mwe banaayita ate gajja kuba ga bwereere. Aba KCCA bategeezezza nti bagenda kulongoosa Olubiri abantu badduke nga tebeeraliikirira ndwadde yonna nti bayinza okugiggya mu kifo kino.
Abaddusi bagenda kuvuganya mu kiromita 21, 10 ne 5 okusinziira ku Andrew Pollando ,akulira ekibiina kya Athletics Kampala Association ekivunaanyizibwa ku byekikugu mu misinde gino.
Okwewandiisa kukyagenda mu maaso ku kitebe kya Bukedde ekisangibwa mu Industrial Area, ku CBS mu Bulange e Mmengo, ku ofiisi ya Buganda ku kizimbe kya Muganzirwazza e Katwe, ettabi lya Airtel ku Ben Kiwanuka Street sso ng’abalala basobola okwewandiisiza ku ssimu ya Airtel money nnamba 0758-990221.


text:
Zekkaliya
Chapter 12
1 Omugugu ogw'ekigambo kya Mukama oguli ku Isiraeri. Ayogera Mukama abamba eggulu, era assaawo emisingi gy'ensi, era abumba omwoyo gw'omuntu munda ye, nti
2 Laba, nze ndifuula Yerusaalemi ekikompe eky'okuta gatta, eri amawanga gonna enjuyi zonna, era eriba n'eri Yuda bwe bazingiza Yerusaalemi.
3 Awo olulituuka ku lunaku luli ndifuula Yerusaalemi ejjinja erizitowa eri amawanga gonna; bonna abaliryebinika balifumitibwa nnyo ebiwundu; era amawanga gonna ag'ensi galikuŋŋaana okukirwanyisa.
4 Ku lunaku luli, bw'ayogera Mukama, ndisamaaliriza buli mbalaasi, n'oyo agyebagadde ndimulalusa: ndizibula amaaso gange ku nnyumba ya Yuda, era ndiziba amaaso ga buli mbalaasi y'amawanga.
5 N'abaami ba Yuda balyogera mu mutima gwabwe nti Abali mu Yerusaalemi ge maanyi gange mu Mukama w'eggye Katonda waabwe.
6 Ku lunaku luli ndifuula abaami ba Yuda ng'olubumbiro oluliko omuliro oluli mu nku, era ng'omumuli ogw'omuliro oguli mu binywa by'eŋŋaano; nabo balimalawo amawanga gonna enjuyi zonna, ku mukono ogwa ddyo n'ogwa kkono: oliboolyawo Yerusaalemi kiribaawo nate mu kifo kyakyo, mu Yerusaalemi.
7 Era Mukama alisooka okulokola eweema za Yuda, ekitiibwa ky'ennyumba ya Dawudi n'ekitiibwa ky'abo abali mu Yerusaalemi kireme okugulumira okusinga Yuda.
8 Ku lunaku luli Mukama alizibira abali mu Yerusaalemi; aliba omunafu ku bo ku lunaku luli alibeera nga Dawudi; era ennyumba ya Dawudi eriba nga Katonda, nga malayika wa Mukama ali mu maaso gaabwe.
9 Awo olulituuka ku lunaku luli ndinoonya okuzikiriza amawanga gonna agatabaala Yerusaalemi.
10 Era ndifuka ku nnyumba ya Dawudi ne ku abo abali mu Yerusaalemi omwoyo ogw'ekisa n'ogw'okwegayirira; era balitunuulira nze gwe baafumita: era balimukubira ebiwoobe ng'omuntu bw'akubira ebiwoobe omwana we omu yekka, era balimulumirwa omwoyo ng'omuntu bw'alumirwa omwana we omubereberye.
11 Ku lunaku luli balikuba ebiwoobe bingi mu Yerusaalemi ng'ebiwoobe ebya Kadadulimmoni mu kiwonvu Megiddoni.
12 Era ensi erikuba ebiwoobe, buli kika kyokka; ekika eky'ennyumba ya Dawudi, kyokka; ne bakazi baabwe bokka; ekika eky'ennyumba ya Nasani kyokka, ne bakazi baabwe bokka;
13 ekika eky'ennyumba ya Leevi kyokka, ne bakazi baabwe bokka; ekika eky'Abasimeeyi kyokka, ne bakazi baabwe bokka;
14 ebika byonna ebisigalawo, buli kika kyokka, ne bakazi baabwe bokka.


text:
Bya Shamirah Nabiddo
OMUSAJJA eyatta omusuubuzi w’e Mubende akwatiddwa n’annyonnyola engeri gye yakolamu ettemu lino.
Samuel Muhumuza 27, yatta Ronald Makanga 30, eyali omusuubuzi w’e Mubende gwe yateega ng’ava ku dduuka lye ne mukaziwe n’amutemaatema ebiso.
Muhumuza yannyonnyodde poliisi nti yali agugulana ne Makanga okumala ekiseera ng’entabwe eva ku Makanga kumwagalira mukazi.
Muhumuza agamba nti ekiseera kyatuuka n’afuna ekirowoozo ky’okutta Makanga era n’akola entegeka ey’okukituukiriza.
Yagula ejjambiya empya n’agiwagala bulungi era ku lunaku lwe yasalawo okukola ettemu lino, yalondoola Makanga nga yeeyambisa bodaboda n’amuliimisa okuva ku dduuka lye. Omugenzi Makanga eyali ne mukazi we bwe yaggalawo edduuka n’avuga mmotoka gye yaleka awantu n’akwata pikipiki n’assaako mukazi we n’avuga okudda waka.
Muhumuza agamba nti bwe yalaba Makanga ng’emmotoka agisimbye awantu azze ku bodaboda, kyamwanguyira n’avuga ng’amuvaako emabega era bwe yatuuka mu kasenyi, ne yeefuula ng’amuyisa kwe kumutomera omulundi guno Makanga n’agwa ne mukazi we.
‘Makanga olwagwa wansi nnayanguwa mangu okuggyayo ekiso ne mutema emirundi esatu ne ndeka nga mmusse nenvuga pikipiki ekiro ekyo nennyingira mu Kampala’, Muhumuza bwannyonnyola. Ayongerako nti yatuukira mu ssabo ow’omusamize eyamukakasa okusiba omusango.
Ekyakwasizza Muhumuza, yasangiddwa atunda bodaboda ye ku mitwalo 50 afunemu ssente akole saluuni wabula be yabadde agiguza kwe kumwekengeera ne batemya ku poliisi eyamukutte. Baamusabye ebiwandiiko ebimukwatako ne byogera ku pikipiki n’abitumya nga byonna bituufu.
Wabula poliisi teyamatidde kwekukuba essimu ku poliisi y’omu kitundu Muhumuza gy’ava bongere okumanya ebimukwatako era wano we baazuulidde nti anoonyezebwa , ku by’okutta omuntu kubanga muk’omugenzi yamwetegereza.
Kyazuuliddwa nti Muhumuza yali yaggulwako dda omusango gw’okutta Makanga ku fayiro CRB 066/2015. Akulira poliisi e Kawempe Dennis Pahan yagambye nti bagenda mu maaso n’okunoonyereza ku ttemu lino era bagenda nakukwata omusamize naye abayambe mu kubuuliriza.


text:
Bya Shaban Lubega
SHEIKH Muzamir Lubega, Ow’omuzigiti Imaam Ma-az bun Jabal e Najjanankumbi akusomesa ku kibonerezo ekiweebwa Omusiraamu ayenze mu kisiibo.
Okusiiba y’empagi eyokuna mu Busiraamu era kutegeeza okwenenya ebintu omuli okulya, okunywa n’okwegatta kw’omukyala n’omwami mu mwezi gwa ‘Ramadhan’.
Okwenda zzambi ddene mu Busiraamu naye Omusiraamu bw’aba akikoze mu kisiibo, kisukkulumako kuba abeera ayongedde okutyoboola amateeka g’ekisibo.
Ekikolwa kino kyoleka obunafu bw’omuntu kinnoomu era Allah agamba nti omuntu ayenze alina okwenenya era asabe okusonyiyibwa mu bunnambiro, era Allah amuteekako obuvunaanyizibwa bw’ekikolwa kino abonerezebwe nga bwe kisaanira.
Allah agamba nti, buli muntu alina okuyita mu mbeera eya ‘araali’ okumatiza obwetaavu bwe si kuyenda kuba teri yaalikyagadde kikolebwe ku bantu be, kati lwaki aba akikola ku bantu b’omulala.
Ekibonerezo
Ekibonerezo ekiweebwa ayenze mu kisiibo tekyawukana ku ludda lw’abakyala oba abaami era abeera alina okusiiba emyezi ebiri egy’omuddiring’anwa nga singa alyamu olunaku lumu, abeera atandika buto okusiiba. Bo abaatusooka baalina okutta omuddu omu naye kati engeri gye tutakyalina baddu, olina kusiiba.
Omuntu ara alina okwebaza Allah abeera amuyambye n’atamuta oba n’atamuleetera mbeera ndala yonna.


text:
Bya DICKSON KULUMBA
- Atandika na kuggya Balangira ba ‘Kicupuli’ mu lulyo Olulangira
KABAKA Ronald Muwenda Mutebi II alagidde Ssaabalangira omuggya Godfrey Musanje Kikulwe addemu okuwandiika emituba gyonna egikola olulyo olulangira okusobola okuggyamu ababeerimbikamu.
Olulyo lw’Abalangira lulimu emituba 35 kyokka mu kiseera kino bwino aliwo alaga nti giri emituba 52, Kabaka gye yeebuuza gye giva nga mu kwewandiisa kuno buli mutuba gwakulaga obuvo bwagwo n’owoomutuba gye yajjamu okugukulembera.
Mu kino, Kabaka yawadde nsalessale wa myezi ena ng’omulimu guno gutereezeddwa. Kaweefube agendereddwaamu okugogola olulyo, okutumbula obumu n’enkulaakulana era nga waakuteekebwawo olunaku buli Mutuba lwe gunajjanga n’abantu baagwo okusisinkana Ssaabalangira.
Nga February 19, 2015, Kabaka yalonda Omulangira Musanje nga Ssaabalangira omuggya ng’adda mu bigere bya Ying. Moses Kayima abaddewo okumala kumpi emyaka mwenda.
Omulangira Musanje yannyonnyodde ebirala by’agenda okutandikirako naddala okulaba ng’akumaakuma Abalangira bonna n’okulongoosa enkolagana ne gavumenti ya Kabaka e Mmengo kubanga enkola y’okuwakanya buli kimu, tesobola kutwala mu maaso nkulaakulana.
Ekigango bwe kirabika
Musanje agamba nti, “Enkola egenda kubeera ya kusembeza buli omu, okumuwuliriza, okuwa ekitiibwa buli omu mu bukulu bwe bw’alimu kubanga ffenna tuli bawereeza eri eggwanga lyaffe Buganda. N’olwekyo, nsuubiza enkolagana ennungi ne Katikkiro Charles Peter Mayiga kuba naye yakisuubiza bwe nnali naye e Kyaggwe ku mikolo gy’ettoffaali.”
Okusobola okutambuza emirimu, agenda kutondawo ofiisi ey’enkalakkalira okuddukanya obuvunaanyizibwa n’okuwuliriza buli nsonga.
Yateesseewo Olwokusatu ng’olunaku lw’okubeeranga ku Kigango (awakung’aanirwa Abalangira) ekisangibwa ku luguudo Balintuma e Mengo. Wano we bagenda okukolera ku nsonga eziruma Abalangira.
ENTEEKATEEKA ZA SSAABALANGIRA
Ssaabalangira Musanje ayongerako nti omulimu gwayolekedde munene kyokka waakuleetera buli Mulangira okugwenyigiramu nga mu kino, agenda kulaba nga watondebwawo obukiiko obw’enjawulo okuli ak’ebyensimbi, obuwangwa, empisa n’obulala okusobola okulambika obulungi b’akulembera.
Mu birala, Musanje byateekateeka okusookerako n’olukiiko lwe kwe kulaba nga balambula Amasiro gonna n’ebifo by’obuwangwa mu lulyo Olulangira, embeera mwe biri n’okukwatagana n’ekitongole ky’ettaka e Mmengo okukuuma ebifo by’obuwangwa kubanga ebimu, bisengeddwaako.
Ebifaananyi ekisiige ekiraga Ekigango nga bwe kigenda okuzimbibwa kirabike.
Mu kaweefube w’okunyweza obukulembeze bw’olulyo Olulangira, Kabaka yadibya enkola y’okulondera akakiiko akafuzi mu kika kino mu Kigango bwatyo n’alonda abantu abalala bataano nga March 4, 2015 okukwatiza ku Ssaabalangira.
Abaalondeddwa kuliko; Omumyuka asooka owa Ssaabalangira nga ye Walugembe Njobe Kazawula, Omumyuka owookubiri Fred Kateregga, Omuwandiisi- Margaret Namaalwa, Nnaalinya Maria Kyasooka n’alondebwa okukiikirira Bannaalinnya mu masiro wamu ne Kalemeera Nakikulu Kabangala ng’ono akiikirira bavubuka.
Mu kiseera kino, pulaani y’okuzimba ekigango ekiri ku mulembe yaggwa okukubwa, emyaka esatu emabega era nga Musanje yeeyamye okulaba nga kitandikibwa okuzimbibwa ng’omu ku kaweefube w’okubaweesa ekitiibwa n’okusenda oluggya lw’ekigango okukolawo ekifo ekisanyukirwamu, kibeere nga kiyingiriza Abalangira ensimbi.
Ssaabalangira agamba nti “Nneetegereza nga tulina oluggya lwaffe wano nga lugazi era kye ng’enda okutandikirako, kwe kulusenda, wafaanane bulungi, kibeere ekifo ekiyinza okukozesebwa abalina emikolo, tufunemu ssente kubanga kiri walungi ng’omuntu asobola okuva e Namirembe, Lubaga n’ebifo ebirala ne bakolera wano emikolo gyabwe.
Kino ng’enda kukitandikirawo mu myezi gino egisooka. Ensawo y’Abalangira erina okubeeramu ssente.”


text:
Ezekyeri
Chapter 4
1 Era, omwana w'omuntu, weddirire ettoffaali oliteeke mu maaso go, oliwandiikeko ekibuga, Yerusaalemi:
2 okizingize, okizimbireko ebigo, okituumireko ekifunvu; era teekawo ensiisira okukirumba, okisimbeko ebitomera enjuyi zonna.
3 Era weddirire ekikalango eky'ekyuma okiteekewo okuba bbugwe ow'ekyuma wakati wo n'ekibuga: okisseeko amaaso go, kale kirizingizibwa, naawe olikizingiza. Ako kaliba kabonero eri ennyumba ya Isiraeri.
4 Era nate galamiririra ku lubiriizi lwo olwa kkono, oluteekeko obutali butuukirivu bw'ennyumba ya Isiraeri: ng'omuwendo gw'ennaku bwe guliba z'oligalamiririra ku lwo, bw'olyetikka obutali butuukirivu bwabwe.
5 Kubanga ntaddewo emyaka egy'obutali butuukirivu bwabwe okuba gy'oli omuwendo gw'ennaku, ennaku ebikumi bisatu mu kyenda: bw'otyo bw'olyetikka obutali butuukirivu obw'ennyumba ya Isiraeri.
6 Era nate bw'oliba ng'omaze ezo, oligalamiririra ku lubiriizi lwo olwa ddyo, olyetikka obutali butuukirivu obw'ennyumba ya Yuda: ennaku amakumi ana, buli lunaku mwaka, bwe nnabuteekerawo gy'oli.
7 Era osse amaaso go eri okuzingizibwa kwa Yerusaalemi, omukono gwo nga gubikkuddwako; era olikiragulirako.
8 Era, laba, nkuteekako enjegere, so tokyukanga okugalamirira ku lubiriizi olulala, okutuusa lw'olimala ennaku ez'okuzingiza kwo.
9 Era weetwalire eŋŋaano ne sayiri n'ebijanjaalo ne kawo n'omuwemba n'obulo, obiteeke mu kintu ekimu, weegoyere omugaati nabyo; ng'omuwendo gw'ennaku z'oligalamiririra ku lubiriizi lwo, ennaku ebikumi bisatu mu kyenda, bw'onooliirangako bw'otyo.
10 N'emmere yo gy'onoolyanga eneepimibwanga, sekeri amakumi abiri buli lunaku: onoogiriiranga mu ntuuko zaayo.
11 Era onoonywanga amazzi agagerebwa, ekitundu ekya yini eky'omukaaga: onoonyweranga mu ntuuko zaago.
12 Era onoogiryanga nga migaati gya sayiri, era onoogyokeranga mu mazzi agava mu bantu, bo nga balaba.
13 Awo Mukama n'ayogera nti Era bwe batyo n'abaana ba Isiraeri banaalyanga emmere yaabwe nga si nnongoofu mu mawanga gye ndibagobera.
14 Awo ne njogera nti Woowe, Mukama Katonda! Laba, emmeeme yange teyonoonebwanga: kubanga okuva ku buto bwange na buli kati siryanga ku ekyo ekifa kyokka newakubadde ekitaaguddwa ensolo; so n'ennyama ey'omuzizo teyingiranga mu kamwa kange.
15 Awo n'alyoka aŋŋamba nti Laba, nkuwadde obusa bw'ente mu kifo ky'amazi ag'abantu, era onoolongooserezanga okwo omugaati gwo.
16 Era nate n'aŋŋamba nti Omwana w'omuntu, laba, ndimenya omuggo ogw'omugaati mu Yerusaalemi: kale banaalyanga omugaati nga bagupima era nga beeraliikirira; era banaanywanga amazzi nga bagagera era nga basamaalirira:
17 babulwe omugaati n'amazzi, era basamaaliriragane, ne bayongoberera mu butali butuukirivu bwabwe.


text:
Zeffaniya
Chapter 2
1 Mukuŋŋaane, weewaawo, mukuŋŋaane, ai eggwanga eritalina kukwatibwa nsonyi;
2 etteeka nga terinnaba kuzaala, olunaku nga terunnayita ng'ebisusunku, ekiruyi kya Mukama nga tekinnabatuukako, olunaku olw'obusungu bwa Mukama, nga terunnabatuukako.
3 Munoonye Mukama, mmwe mwenna abawombeefu ab'omu nsi, abakola emisango gye; munoonye obutuukirivu, munoonye obuwombeefu: mpozzi mulikwekebwa ku lunaku olw'obusungu bwa Mukama.
4 Kubanga Gaza kirirekebwawo, ne Asukulooni kiriba matongo: Asudodi balikigoba mu ttuntu, ne Ekuloni kirisimbulibwa.
5 Zibasanze abo abali ku lubalama lw'ennyanja, amawanga ag'Abakeresi! Ekigambo kya Mukama kiboolekedde, ai Kanani, ensi ey'Abafirisuuti; ndikuzikiriza so tewaliba atuula omwo.
6 N'olubalama lw'ennyanja luliba malundiro, nga mulimu ensiisira ez'abasumba n'ebisibo eby'embuzi.
7 Era olubalama lw'ennyanja luliba lwa kitundu ky'ennyumba ya Yuda ekifisseewo; banaalundiranga eyo: mu nnyumba za Asukulooni mwe banaagalamiranga akawungeezi; kubanga Mukama Katonda waabwe alibajjira n'akomyawo obusibe bwabwe.
8 Mpulidde okuvuma kwa Mowaabu n'okuyomba kw'abaana ba Amoni kwe bavumye abantu bange ne beegulumiriza ku nsalo yaabwe.
9 Kale, nga bwe ndi omulamu, bw'ayogera Mukama w'eggye, Katonda wa Isiraeri, mazima Mowaabu aliba nga Sodomu, n'abaana ba Amoni nga Ggomola, ekifo emyennyango kye gyemala, n'obunnya obw'omunnyo, n'amatongo agatalivaawo: abantu bange abaliba basigaddewo balibanyaga, n'ekitundu ky'eggwanga lyange ekifisseewo kiribasikira.
10 Olw'amalala gaabwe kyebaliva babeera n'ekyo, kubanga bavumye abantu ba Mukama w'eggye ne babeegulumirizaako.
11 Mukama aliba wa ntiisa gye bali: kubanga alikozza bakatonda bonna ab'ensi zonna; kale abantu balimusinza, buli muntu ng'ayima mu kifo kye, ebizinga byonna eby'amawanga.
12 Nammwe Abaesiyopya, mulittibwa n'ekitala kyange.
13 Era aligololera omukono gwe ku bukiika obwa kkono n'azikiriza Obwasuli; n'afuula Nineeve okuba amatongo era ekikalu ng'eddungu.
14 Era ente zinaagalamiranga wakati mu kyo, ensolo zonna ez'amawanga: kimbala era ne nnamunungu banaasulanga ku mitwe gy'empagi zaakyo: eddoboozi lyabwe linaayimbiranga mu madirisa; okuzikirira kunaabanga mu miryango: kubanga ayerudde enjola ez'emivule.
15 Kino kye kibuga eky'essanyu ekyegololanga, ekyayogeranga mu mutima gwakyo nti Nze wendi so tewali mulala wabula nze: nga kifuuse matongo, ekifo ensolo we zigalamira! buli muntu akiyitako anaasoozanga n'anyeenya omukono gwe.


text:
1 Ebyomumirembe
Chapter 27
1 Awo abaana ba Isiraeri ng'omuwendo gwabwe bwe gwali, emitwe gy'ennyumba za bakitaabwe n'abaami b'enkumi n'ab'ebikumi n'abakulu baabwe abaaweerezanga kabaka mu buli kigambo eky'empalo ezaayingiranga ne zifulumanga buli mwezi okumala emyezi gyonna egy'omwaka, aba buli luwalo baali obukumi bubiri mu enkumi nnya.
2 Yasobeyamu mutabani wa Zabudyeri ye yali omukulu w'oluwalo olw'olubereberye olw'omu mwezi ogw'olubereberye: ne mu luwalo lwe mwalimu obukumi bubiri mu enkumi nnya.
3 Oyo yali wa ku baana ba Pereezi, omukulu w'abaami bonna ab'eggye mu mwezi ogw'olubereberye.
4 Ne Dodayi Omwakowa n'oluwalo lwe ye yali omukulu w'oluwalo olw'omwezi ogw'okubiri; ne Mikuloosi omukungu: ne mu luwalo lwe mwalimu obukumi bubiri mu enkumi nnya.
5 Benaya mutabani wa Yekoyaada kabona omukulu ye yali omwami ow'okusatu ow'eggye ow'omu mwezi ogw'okusatu: ne mu luwalo lwe mwalimu obukumi bubiri mu enkumi nnya.
6 Ono ye Benaya oyo eyali omusajja ow'amaanyi ow'oku abo amakumi asatu, era omukulu w'abo amakumi asatu: ne Ammizabaadi mutabani we yali wa ku luwalo lwe.
7 Asakeri muganda wa Yowaabu ye yali omwami ow'okuna ow'omu mwezi ogw'okuna, ne Zebadiya mutabani we oluvannyuma lwe: ne mu luwalo lwe mwalimu obukumi bubiri mu enkumi nnya.
8 Samukusi Omuyizula ye yali omwami ow'okutaano ow'omu mwezi ogw'okutaano: ne mu luwalo lwe mwalimu obukumi bubiri mu enkumi nnya.
9 Ira mutabani wa Ikesi Omutekowa ye yali omwami ow'omukaaga ow'omu mwezi ogw'omukaaga: ne mu luwalo lwe mwalimu obukumi bubiri mu enkumi nnya.
10 Kerezi Omuperoni ow'oku baana ba Efulayimu ye yali omwami ow'omusanvu ow'omu mwezi ogw'omusanvu: ne mu luwalo lwe mwalimu obukumi bubiri mu enkumi nnya.
11 Sibbekayi Omukusasi ow'oku Bazera ye yali omwami ow'omunaana ow'omu mwezi ogw'omunaana: ne mu luwalo lwe mwalimu obukumi bubiri mu enkumi nnya.
12 Abiyezeeri Omwanasosi ow'oku Babenyamini ye yali omwami ow'omwenda ow'omu mwezi ogw'omwenda: ne mu luwalo lwe mwalimu obukumii bubiri mu enkumi nnya.
13 Makalayi Omunetofa ow'oku Bazera ye yali omwami ow'ekkumi ow'omu mwezi ogw'ekkumi: ne mu luwalo lwe mwalimu obukumi bubiri mu enkumi nnya.
14 Benaya Omupirasoni ow'oku baana ba Efulayimu ye yali omwami ow'ekkumi n'omu ow'omu mwezi ogw'ekkumi n'ogumu: ne mu luwalo lwe mwalimu' obukumi bubiri mu enkumi nnya.
15 Kerudayi Omunetofa, owa Osunieri, ye yali omwami ow'ekkumi n'ababiri ow'omu mwezi ogw'ekkumi n'ebiri; ne mu luwalo lwe mwalimu obukumi bubiri mu enkumi nnya.
16 Nate abaafuga ebika bya Isiraeri: ku Balewubeeni Eryeza mutabani wa Zikuli afuga: ku Basimyoni Sefatiya mutabani wa Maaka:
17 ku Leevi Kasabiya mutabani wa Kemweri: ku Alooni Zadoki:
18 ku Yuda Eriku, omu ku baganda ba Dawudi: ku Isakaali Omuli mutabani wa Mikayiri;
19 ku Zebbulooni Isumaaya mutabani wa Obadiya: ku Nafutaali Yeremosi mutabani wa Azutiyeeri:
20 ku baana ba Efulayimu Koseya mutabani wa Azaziya: ku kitundu ky'ekika kya Manase Yoweeri mutabani wa Pedaya:
21 ku kitundu ky'ekika kya Manase mu Gireyaadi Iddo mutabani wa Zekkaliya; ku Benyamini Yaasiyeri mutabani wa Abuneeri:
22 ku Ddaani Azaleeri mutabani wa Yerokamu. Abo be baali abaami b'ebika bya Isiraeri.
23 Naye Dawudi n'atabala muwendo gwabo abaakamaze emyaka amakumi abiri n'abatannaba kutuusa egyo, kubanga Mukama yali ayogedde ng'alyongera Isiraeri ng'emmunyeenye ez'omu ggulu,
24 Yowaabu mutabani vva Zeruyiya yatanula okubala, naye n'atamaliriza: obusungu kyebwava bujja ku Isiraeri; so n'omuwendo tegwawandiikibwa mu kitabo eky'ebyomumirembe gya kabaka Dawudi.
25 Era Azumaveesi mutabani wa Adyeri yali mukulu wa mawanika ga kabaka: ne Yonasaani mutabani wa Uzziya yali mukulu wa mawanika ag'oku ttale n'ag'omu bibuga n'ag'omu byalo n'agomu bigo:
26 ne Ezuli mutabani wa Kerubu ye yali omukulu w'abo abaakola emirimu egy'omu nnimiro olw'okulima ettaka:
27 ne Simeeyi Omulaama ye yali omukulu w'ensuku z'emizabbibu: ne Zabudi Omusifumu ye yali omukulu w'ebibala eby'ensuku olw'amasenero ag'omwenge:
28 ne Baalukanani Omugedera ye yali omukulu w'emizeyituuni n'emisukomooli egyali mu nsenyi: ne Yowaasi ye yali omukulu w'amawanika g'amafuta:
29 ne Situlayi Omusaloni ye yali omukulu w'ebisibo ebyalundibwa mu Saloni: ne Safati mutabani wa Adulayi ye yali omukulu w'ebisibo ebyali mu biwonvu:
30 ne Obiri Omuyisimaeri ye yali omukulu w'eŋŋamira: ne Yedeya Omumeronoosi ye yali omukulu w'endogoyi:
31 ne Yazizi Omukaguli ye yali omukulu w'embuzi. Abo bonna be baali abakulu b'ebintu ebya kabaka Dawudi.
32 Ne Yonasaani kitaawe wa Dawudi omuto yali muteesa wa bigambo, omusajja omutegeevu era omuwandiisi: ne Yekyeri mutabani wa Kakumoni yabanga wamu n'abaana ba kabaka:
33 ne Akisoferi ye yateesanga ebigambo bya kabaka: Kusaayi Omwaluki ye yali mukwano gwa kabaka:
34 Yekoyaada mutabani wa Benaya n'addirira Akisoferi, ne Abiyasaali: ne Yowaabu ye yali omwami w'eggye lya kabaka.


text:
Ezekyeri
Chapter 14
1 Awo abamu ku bakadde ba Isiraeri ne bajja gye ndi ne batuula mu maaso gange.
2 Awo ekigambo kya Mukama ne kinjijira nga kyogera nti
3 Omwana w'omuntu, abasajja bano batutte ebifaananyi byabwe mu mutima gwabwe, era batadde enkonge ey'obutali butuukirivu mu maaso gaabwe: nnyinza ntya abo okumbuuza n'akamu kokka?
4 Kale yogera nabo obagambe nti Bw'ati bw'ayogera Mukama Katonda nti Buli muntu ow'omu nnyumba ya Isiraeri atwala ebifaananyi bye mu mutima gwe, n'ateeka enkonge ey'obutali butuukirivu bwe mu maaso ge, n'ajja eri nnabbi; nze Mukama ndimuddamu mu ebyo ng'olufulube lw'ebifaananyi bye bwe luli;
5 ndyoke nkwase ennyumba ya Isiraeri omutima gwabwe bo, kubanga bonna banneeyawulako olw'ebifaananyi byabwe.
6 Kale bagambe ennyumba ya Isiraeri nti Bw'ati bw'ayogera Mukama Katonda nti Mudde mukyuke okuleka ebifaananyi byammwe; era mukyuse amaaso gammwe okuleka emizizo gyammwe gyonna.
7 Kubanga buli muntu ow'omu nayumba ya Isiraeri oba ow'okubannaggwanga ababeera mu Isiraeri eyeeyawula nange n'atwala ebifaananyi bye mu mutima gwe n'ateeka enkonge ey'obutali butuukirivu bwe mu maaso ge n'ajja eri nnabbi okunneebuuzaako; nze Mukama ndimuddamu nze mwene:
8 era ndikakasa amaaso gange okwolekera omuntu oyo, era ndimufuula ekyewuunyo, okuba akabonero n'olugero, era ndimuzikiriza wakati mu bantu bange; kale mulimanya nga nze Mukama.
9 Era oba nga nnabbi alirimbibwa n'ayogera ekigambo, nze Mukama nga nnimbye nnabbi oyo, era ndimugololerako omukono gwange, ne mmuzikiriza wakati mu bantu bange Isiraeri.
10 Era balyetikka obutali butuukirivu bwabwe: obutali butuukirivu bwa nnabbi bulyenkanira ddala obutali butuukirivu bw'oyo amwebuuzaako;
11 ennyumba ya Isiraeri ereme okuwaba nate okunvaako newakubadde okweyonoona nate n'okusobya kwabwe kwonna; naye babeerenga abantu bange, nange mbeerenga Katonda waabwe, bw'ayogera Mukama Katonda.
12 Awo ekigambo kya Mukama ne kinjijira nga kyogera nti
13 Omwana w'omuntu, ensi bwe nnyonoona ng'esobezza, nange ne ngigololerako omukono gwange ne mmenya omuggo ogw'emigaati gyamu, ne ngiweerezaako enjala, ne ngimalamu abantu era n'ensolo;
14 abo bonsatule, Nuuwa ne Danyeri ne Yobu, newakubadde nga baali omwo, bandiwonyezza emmeeme zaabwe bo zokka olw'obutuukirivu bwabwe, bw'ayogera Mukama Katonda.
15 Bwe ndiyisa ensolo embi mu nsi n'okugyonoona ne zigyonoona n'okuzika n'ezika, omuntu yenna n'atayinza kuyitamu olw'ensolo ezo;
16 abasajja abo bonsatule newakubadde nga baali omwo, nga bwe ndi omulamu, bw'ayogera Mukama, tebandiwonyezza batabani baabwe newakubadde bawala baabwe; bo bokka bandiwonyezebbwa, naye ensi erizika.
17 Oba bwe ndireeta ekitala ku nsi ne njogera nti Ekitala, yita mu nsi; n'okumalamu ne ngimalamu abantu n'ensolo;
18 abo bonsatule newakubadde nga bali omwo, nga bwe ndi omulamu, bw'ayogera Mukama Katonda, tebaliwonya batabani baabwe newakubadde bawala baabwe, naye bo bennyini baliwonyezebwa bokka.
19 Oba bwe ndiweereza kawumpuli mu nsi eno, ne ngifukako ekiruyi kyange mu musaayi, okugimalamu abantu n'ensolo:
20 Nuuwa ne Danyeri ne Yobu newakubadde nga bali omwo, nga bwe ndi omulamu, bw'ayogera Mukama Katonda, tebaliwonya mutabani waabwe newakubadde muwala waabwe; baliwonya emmeeme zaabwe bo zokka olw'obutuukirivu bwabwe.
21 Kubanga bw'ati bw'ayogera Mukama Katonda nti Kale tebirisinga nnyo okuba bwe bityo, bwe ndiweereza emisango gyange ena emizibu ku Yerusaalemi, ekitala n'enjala n'ensolo embi ne kawumpuli, okukimalamu abantu n'ensolo?
22 Era naye mulisigalamu ekitundu ekifisseewo ekiriggibwamu ne kitwalibwa, abaana ab'obulenzi n'ab'obuwala: laba, balifuluma balijja gye muli, nammwe muliraba ekkubo lyabwe n'ebikolwa byabwe: kale mulisanyusibwa mu bubi bwe ndeese ku Yerusaalemi, olwa byonna bye nkireseeeko.
23 Era balibasanyusa bwe muliraba ekkubo lyabwe n'ebikolwa byabwe: kale mulimanya nga saabalanga bwereere okukola byonna bye nnakolera mu kyo, bw'ayogera Mukama Katonda.


text:
Essuula 2
1 Nange, ab'oluganda, bwe nnajja gye muli, sajja na maanyi mangi ag'ebigambo oba amagezi nga mbabuulira ekyama kya Katonda,
2 Kubanga nnamalirira obutamanya kigambo mu mmwe, wabula Yesu Kristo era oyo eyakomererwa.
3 Nange nnabeeranga nammwe mu bunafu ne mu kutya ne mu kukankana okungi.
4 N'ekigambo kyange n'okubuulira kwange tebyabanga mu bigambo eby'amagezi ebisendasenda, wabula mu kutegeeza kw'Omwoyo n'amaanyi:
5 okukkiriza kwammwe kulemenga okubeera mu magezi g'abantu, wabula mu maanyi ga Katonda.
6 Naye amagezi tugoogera mu abo abatuukirira: naye amagezi agatali ga mu mirembe gino, era agatali ga bakulu ab'omu mirembe gino, abaggwaawo:
7 naye twogera amagezi ga Katonda mu kyama, gali agakisibwa, Katonda ge yalagira edda ensi nga tezinnabaawo olw'ekitiibwa kyaffe:
8 abakulu bonna ab'omu mirembe gino ge batategeeranga n'omu: kuba singa baagategeera, tebandikomeredde Mukama wa kitiibwa:
9 naye nga bwe kyawandiikibwa nti Eriiso bye litalabangako, n'okutu bye kutawuliranga, N'ebitayingiranga mu mutima gwa muntu, Byonna Katonda bye yategekera abamwagala.
10 Naye ffe Katonda yatubibikkulira ku bw'Omwoyo: kubanga Omwoyo anoonya byonna era n'ebitategeerekeka ebya Katonda.
11 Kubanga muntu ki ategeera eby'omuntu wabula omwoyo gw'omuntu oguli mu ye? era bwe kityo n'ebya Katonda siwali abitegeera wabula Omwoyo gwa Katonda.
12 Naye ffe tetwaweebwa mwoyo gwa nsi, wabula omwoyo oguva eri Katonda, tulyoke tutegeerenga Katonda by'atuwa obuwa.
13 N'okwogera twogera ebyo, si mu bigambo amagezi g'abantu bye gayigiriza, wabula Omwoyo by'ayigiriza; bwe tugeraageranya eby'omwoyo n'eby'omwoyo.
14 Naye omuntu ow'omukka obukka takkiriza bya Mwoyo gwa Katonda: kubanga bya busirusiru gy'ali; era tayinza kabitegeera, kubanga bikeberwa na mwoyo.
15 Naye omuntu ow'omwoyo akebera byonna, naye ye yennyini takeberwa muntu yenna.
16 Kubanga ani eyali ategedde okulowooza kwa Mukama waffe, alyoke amuyigirize? Naye ffe tulina okulowooza kwa Kristo.


text: Abakulembeze ab’enjawulo mu district ye Kanungu bategeezezza omukulembeze w’eggwanga Yoweri Museveni ng’ebigambo eby’ogerwa nti abantu b’erudda eyo tebakyamulinamu bwesige bwebiri ebikyamu.Okuva Museveni lwe yanabiira Amama Mbabazi mu maaso, bingi abibadde byogerwa okuva mu bantu b’e Kanungu Mbabazi gy’asibuka era n’abamu ne batuuka n’okutisatiisa okuwagira Mbabazi singa yesimba ku Museveni mu kalulu ka 2016.Bino byonna byabadde mu kafubo ak’ekyama bano ke baabaddemu n’omukulembeze mu kiro ekikeseezza olwaleero.


text:
Abakaiso ba Yahwe—Nibaha?
Gonze Abakaiso ba Yahwe baruga omu ndimi n’amahanga agarukwahukana, bateraniziibwa ekigendererwa kimu. Bagonza kuheisa Yahwe Ruhanga ekitiinisa, abazibwaho omu Baibuli nk’ayahangire ebintu byoona. Balengaho nkoku kirukusoboka kusubiriza Yesu Kristo kandi kibasemeza kwetwa Bakristaayo. Buli omu hali itwe akozesa obwire bwe kukonyera abantu abandi kwega ebiri omu Baibuli na ha Bukama bwa Ruhanga. Tumanywa nk’Abakaiso ba Yahwe habwokuba tutebeza hali Yahwe Ruhanga n’Obukama bwe. Rambura omukura gwaitu. Baibuli Gisomere ha mukura. Manya ebindi ebirukutukwataho hamu n’ebitwikiririzaamu.